
Čitajte,  naročajte  in  razširjajte 

Svobodno  Misel 

glasilo  Slov.  sekcije  »Svobodne  Misli"! 

Izhaja  vsak  mesec  in  velja  za  celo  leto 
2*50  K.  Uredništvo  in  upravništvo  Praga -Vino- 
gradi, Češko. 

Ne  prazne  besede  ampak  dejansko  pod- 
piranje protiklerikalne  akcije  naj  bo  sveta  naloga 
vsakega  svobodomiselnega  in  resnično  napred- 
nega Slovenca ! 

Primož  Trubar   in   naša 
reformacija    a  d  d  d  o 


Izdala   Slovenska   sekcija 
..Svobodne  Misli" 

v     *     V  Ljubljani   1908     *     * 


Tisk  J.  Blasnika  nasl.  v  Ljubljani. 

Šestnajsto  stoletje  je  bilo  zlati 
čas  zgodovine  našega  naroda, 
celo  dvestoletna  doba  svobod- 
nega slovenskega  vojvodstva  se 
ne  more  temu  stoletju  na  stran 
postaviti.  V  vseh  obzirih  je  do- 
segel takrat  naš  narod  visokost, 
kakoršne   ne   prej,    ne    pozneje. 

{Janez  Trdina :  Zgodovina 
slovenskega  naroda.  1866.) 


§mo  narod  klerikalen,  zasužnjen,  hlapčevski. 
Nimamo  vere  v  svojo  silo,  nimamo  nade  v 
svojo  bodočnost,  nimamo  ljubezni  do  sebe  in 
do  svojega.  Hodimo  nejasno  pot  do  nejasnih 
ciljev.  Nejasna  nam  je  naša  preteklost  —  nismo  še 
napisali  svoje  zgodovine,  nejasna  nam  je  naša  sedanjost 
—  nimamo  globoko  začrtane  poti,  nimamo  smotrenega 
dela,  nejasna  nam  je  naša  bodočnost  —  nimamo 
določene  smeri  kod  in  kam.  Ampak  iz  prvega  sledi 
vse  drugo,  v  tem  in  s  tem  se  ubijajo  naše  sile,  tu 
omahuje  naša  vera,  od  tod  prihaja  naš  obup,  tu  upada 
navdušenje  brez  zavedne  ljubezni.  In  od  tod  prihaja, 
da  smo  to,  kar  smo:  narod  hlapčevski,  sužnji,  klerikalci. 
Lahko  je  zapeljati  narod,  ki  samega  sebe  ne  pozna,  ki 
ni  našel  v  sebi  svojega  življenjskega  smisla.  In  tako 
se  je  zgodilo,  da  je  ona  lepa  zemlja,  ki  jo  nazivamo 
svojo  domovino,  postala  žrtev  izsesavajočih  tujcev,  da 
je  narod,  ki  ga  imenujemo  naš  narod,  postal  hlapec 
tujega  gospoda,  da  je  naša  sila  stopila  v  službo,  tujcu 
na  pomoč,  sebi  v  pogin.    In  tako  se  je  zgodilo,    da  je 


zavladal  nad  slovensko  zemljo  tuj,  nam  nasproten  duhy 
duh  ponižujoči  in  uničujoči,  da  je  narodu  postal  ideal 
Dunaj,  Lurd  in  Rim.  In  tako  težišče  vsega  narodovega 
mišljenja  ni  bilo  v  narodu,  ampak  daleč  zunaj  izven 
naroda,  in  to  se  pravi:  smo  hlapci.  In  tako  se  je  zgodilo, 
da  je  zavladala  nad  celo  domovino  črna  tema,  družba 
ljudij,  ki  jih  je  rodila  sicer  slovenska  mati,  a  stopili 
so  v  službo  tujstva  in  so  potegnili  narod  za  seboj. 
Njih  ideal  je:  skozi  Dunaj  v  Rim,  in  tja  vlečejo  ubogi 
hlapčevski  narod,  da  ga  usužnijo  tujcu.  Oni  imajo 
začrtano  pot,  jasen  cilj.  Tam  v  Rimu,  kjer  sedi  večni 
papež  na  prestolu,  tam  naj  pade  narod  slovenski  na 
kolena  in  moli.  Tam  je  rešitev:  tam  na  Dunaju,  v 
Lurdu,  v  Rimu.  In  pridigujoč  izsesanemu  narodu  rešitev 
vlečejo  zapeljani  narod  za  seboj,  na  Dunaj,  v  Lurd,  v 
Rim.  In  ubogi  narod  veruje,  veruje  neomahljivo  in,  ko 
bi  ne  prinesel  rešitve  niti  Dunaj  niti  Lurd  niti  Rim, 
potem  so  mu  obljubljena  po  smrti  nebesa.  In  hodi 
ubogi  narod,  hodi,  roma  in  čaka  rešitve.  Narod,  ki  sam 
sebe  ne  pozna,  ki  ne  pozna  svoje  sile  niti  svojega 
namena,  je  kakor  slepec,  ki  se  z  zaupnostjo  in  dobro 
vero  prepusti  voditi  onemu,  ki  mu  ponuja  roko.  In 
sedaj  vidite,  kam  gre  njegova  pot,  pot  slepca,  peljanega 
od  brezvestnih  ljudij,  sedaj  vidite,  kam  pada  naša  sila, 
naša  misel,  delo  naše:  zato  ta  narod  nima  vere  v 
svojo  silo,  nima  nade  v  svojo  bodočnost,  nima 
ljubezni  do  sebe  in  svojega.  V  tem  je  naš  propad. 
Zato  bolj  kot  kdaj  zapušča  narod  domovino,  izsesano 
in  uničeno,  bolj  kot  kdaj  pritiska  vanjo  tujec  s  svojo 
silo.  Kajti,  kadar  vojska  nima  svojega  ideala,  ki  se  za 
njega  bori,  takrat  ji  je  gotov  pogin.  In  ta  narod  na 
jugu  nima  svojega  ideala,  ni  njegovo,  za  kar  se  bori, 
njegovi  vodniki  pa  ga  peljejo  v  boj  za  Dunaj,  za  Lurd, 

za  Rim  —  in  v  tem  je  naš  pogin.  »Narodnost  je 
poganski  kult«,  je  rekel  »Rimski  katolik«,  in  njegovi 
besedniki  se  drže  tega  načela  izrabljajoč  narodnost,  ki 
nam  je  čustvo,  sveto  čustvo  samozavesti,  le  v  svojo 
korist,  njim  je  to  sredstvo  za  njih  namen.  »Ako  hoče 
narod  imeti  zgodovino,  ni  dovolj,  da  eksistira;  njegovo 
življenje  mora  biti  delavno  in  plodno.  —  Historičen 
narod  je  ta,  ki  najde  v  sebi  pravila  političnega  in 
socialnega  reda  in  ki  uvede  gotov  red  v  uredbo  države 
in  gotovo  pravičnost  v  družabno  življenje.  Ima  svoje 
verstvo  in  moralko.  Tvori  ročno  in  duševno  delo;  ima 
obrt,  umetnost,  literaturo.  —  Stremljenja  narodov  in 
njih  medsebojni  odnošaji  tvorijo  historijo.«  (Lavisse.) 
Ali  smo  torej  narod,  narod  historičen?  In  če  nismo, 
ali  moremo,  ali  hočemo  postati  ?  To  je  vprašanje,  ki 
je  posledica  tega,  da  smo  vse  delali  za  narod  —  samo 
—  delali  nismo.  Hočemo  li  za  vselej  odvrniti  od  sebe 
dvom  o  vrednosti  in  pomenu  svojega  naroda,  pa  je 
treba  predvsem,  da  ta  narod  začne  delati,  delati  zase, 
da  postane  v  boju  sam  sebi  ideal.  Imeti  mora  svoj 
smoter,  svoje  stremljenje,  svoj  cilj.  Težišče  vsega' 
njegovega  mišljenja  mora  biti  v  njem  samem.  —  Leta 
1767.  je  Španija  po  zgledu  drugih  dežel  razpustila 
jezuitski  red.  Leto  nato  je  prišel  kralj  Karol  III.  v  Madrid, 
da  zasliši  prošnje  in  želje  meščanov.  In  mestni  svet  se 
je  približal  v  vsej  ponižnosti  kraljevemu  prestolu  ter 
prosil  kralja,  naj  jim  vrne  jezuite,  da  bi  mogli  »raz- 
veseliti svoje  oči  pri  pogledu  na  te  svete  može«.  »Kaj 
hočete  s  takim  narodom?«  vsklikne  Buckle*)  pri  tej 
zgodovinski  dogodbi.  In  danes  vidimo  propad  dežele 
ki  je  skrbela  za  Rim,  za  papeže   in    za  jezuite,    mesto 


*)  Buckle:  Zgodovina  izobrazbe.  III.  1. 

da  bi  skrbela  zase.  »Španija  se  ni  imela  kdaj  preroditi«, 
pravi  Lavisse.*)  In  tu  pride  za  nas  vprašanje:  ali  smo 
narod  prerojen,  sebezaveden,  ki  pozna  sebe,  svojo 
dušo,  svojo  silo,  svoj  namen,  ki  ima  svojo  pot  in  svoj 
cilj?  Prerojenje  je  povratek  k  samemu  sebi,  osvobojenje 
od  zunanjih  in  tujih  vplivov,  je  to  iskanje  samega  sebe. 
Kakor  je  namen  človeka,  da  se  zaveda  svojega  »jaz«, 
tako  je  to  dolžnost  naroda,  ako  neče,  da  postane  igrača 
tujih  sil.  Prerojenje  je  junaška  doba  vsakega  naroda. 
In  glejte,  mi  se  nismo  imeli  kdaj  preroditi.  Nismo  se 
prerodih  in  zato  smo  danes  sinovi  naroda,  »krivega 
tol'kanj  zamud«.  (Prešeren.)  Naše  poganstvo  je  za- 
padlo prej,  predno  je  postalo  kulturno,  kristjanstvo 
je  prišlo  k  nam  v  obliki  tuje  vojne  sile.  In  prišla  je 
reformacija  in  je  začel  vstajati  slovenski  človek, 
zganila  se  je  speča  narodova  sila  —  začelo  se  je  — 
in  je  vse  uničila  protireformacija.  In  je  prešlo  200  let 
in  se  je  vzbudila  Ilirija,  toda  Ilirci  ne,  narod  je  bil 
ubit,  in  je  prišlo  leto  1848.,  a  ni  prišlo  narodno  pre- 
rojenje, nismo  imeli  niti  Havličkov  niti  Palackih.  Dali 
so  nam  svobodo,  a  mi  svobode  nismo  bili  zmožni,  in 
ko  so  vstali  tabori  po  naši  domovini,  nas  je  navdušila 
misel  za  zedinjeno  Slovenijo,  toda  narod  se  ni 
prerodil  in  njegova  lastna  mati  mu  je  bila  tujka.  Sem 
so  nas  privedli  in  po  1.  1870.  postajamo  sami  sebi 
čimdalje  bolj  tuji.  Nismo  se  prerodih  in  ko  smo  začeli, 
ko  smo  začeli,  pravim,  padla  je  na  nas  črna  sila,  ki 
je  pazila,  da  bi  se  ne  zganilo  samostojno  življenje 
naroda,  da  bi  narod  ne  začel  živeti  svoje  življenje,  kajti: 
tisti  trenutek  bi  bil  prenehal  služiti  tujim  gospodom. 
— ■  Ko    se   je    I.  1848.  prebudil  češki  narod  po  dolgem 


*)  Lavisse:  Pregled  polit.  zgod.  Evrope. 


prebujanju  iz  dolgega  spanja,  iskal  je  potov  novega 
samostalnega  življenja.  Težko  je  bilo  najti  se  takoj. 
Dve  sili  sta  bili,  ki  sta  ga  dvignili:  prerodil  se  je  v 
svoji  zgodovini  in  v  svoji  reformaciji.  Zgodovina 
jim  je  dala  obliko,  reformacija  vsebino.  Skoraj  vsi 
glavni  buditelji  češki  so  bili  privrženci  reformacije  in 
protestantje:  Dobrovsky,  Kollar,  Jungmann,  Šafafik, 
Palacky,  Smetana,  liavliček.  In  uspešno  je  bilo  delo 
češkega  prerojenja,  ko  je  Havliček  postavil  narodni 
program:  začeti  tam,  kjer  so  nas  ubili.  Hus  in  njegova 
doba  je  postala  vzor.  In  v  tej  reformaciji  je  našel  češki 
narod  ideal,  katerega  živo  silo  vidimo  in  čutimo  danes, 
in  v  zvestobi  do  te  ideje  je  rastla  sila,  vedno  nova, 
vedno  živa.  Na  to  pot  so  stopili  vsi  veliki  možje: 
Neruda,  Masarvk.  In  danes  je  postala  ta  sila  zmagovita, 
in  čutimo  v  nji  prerojenje  Čehov.  »Smo  narod  Husov 
in  radi  se  tako  nazivamo.  Toda  ali  smo  res  ta  narod 
Husov  v  resnici,  v  čisti  resnici?  Nismo,  še  nismo  . .  .«*) 
In  mi?  Mi  narod  Trubarjev,  Dalmatinov,  Kreljev,  narod 
svojih  reformatorjev,  ki  so  nam  postavili  prvo  podlago 
narodne  kulture,  čegav  narod  smo  mi?  Ali  nismo  danes 
z  dušo  in  s  telesom  prodani  oni  temni  sili,  ki  so  proti 
nji  nastopili  naši  reformatorji?  Ali  nismo  narod,  ki  teh 
imen  niti  ne  pozna,  in  ako  jih  pozna,  se  jih  sramuje 
in  jih  bije  v  obraz  za  to,  kar  so  storili  za  njega?  Smo 
narod  klerikalen,  usužnjen,  hlapčevski  in  zato  nimamo 
ljubezni  do  sebe  in  do  svojega.  In  zakaj  ?  Narod,  ki 
se  samo  za  njega  dela  in  sam  ne  dela,  je  pojem 
brez  vsebine,  sila  brez  vrednosti.  Kultura  ni  njegov 
delež,  ampak  da  se  voditi  tujim  silam,  ker  svojih  ne 
pozna.  Ko  smo  se  1.  1848.  prerodih,  nismo  se  prerodih 


*)  Masarvk:  Jan  Hus,  naše  prerojenje  in  naša  reformacija. 


niti  v  zgodovini  niti  v  reformaciji.  Nismo  začeli  tam, 
kjer  so  nas  ubili,  nismo  začeli  s  svojim  prerojenjem. 
Zato  smo  ostali  in  smo  narod  neprerojen,  ostali  smo 
sužnji  tuje  sile,  ki  je  danes  nastopila  svojo  zmagovito 
pot.  In  zakaj?  Zanikali  smo  svojo  zgodovino  in  svojo 
reformacijo  in  smo  zanikali  samega  sebe  in  zato  je 
šel  čas  brezplodno  mimo  nas.  Šli  so  problemi  mimo 
nas  in  smo  jih  pustili  nerešene.  Bali  smo  se  jih,  ker 
se  bojimo  poglobljenja,  bojimo  se  svobode  in  samo- 
stojnosti, ker  ne  poznamo  svojih  sil  in  ne  verujemo 
vanje.  Svoje  može  smo  slavili  s  pesnimi,  z  napitnicami 
in  plesi.  In  še  vedno  jih  slavimo.  Postavljamo  jim 
spomenike  in  mislimo,  da  storimo  svojo  dolžnost.  Še 
vedno  smo  romantični  in  se  bojimo  resnosti  in  resnice. 
Zato  je  s  trdo  silo  na  nas  pritisnil  resni  čas,  maščevalec 
zapravljene  preteklosti.  In  danes  smo  tu.  Danes  bolj 
kot  kdaj  čutimo  svoj  greh.  Pokoro  smo  odpravili  in 
kesanja  ne  potrebujemo  več.  Stojimo  v  začetku  novega 
življenja.  In  kaj  sedaj?  Kako  popraviti  zamude,  kako 
stopiti  na  novo  pot?  Živimo  v  času  prerojenja  narodov, 
v  času  nove  reformacije  in  nove  renesance.  In  kaj  mi? 
Ali  smo  zmožni  preroditi  in  prenoviti  se,  ali  moremo 
in  hočemo  začeti  svoje  življenje?  Odgovor  je  le  jeden: 
moremo  in  hočemo,  ker  moramo,  ker  je  to  naše  živ- 
ljenjsko vprašanje.  In  hočemo  li,  da  bo  globoko  naše 
prerojenje,  globoko,  z  vedno  novo  silo,  potem  moramo 
začeti  tam,  kjer  bi  bili  morali  že  zdavnaj  začeti:  v  svoii 
reformaciji.  V  nji  je  treba  objasniti  preteklost,  z  njo  je  treba 
razumeti  sedanjost,  v  nji  je  treba  določiti  bodočnost.  V 
nji  je  treba  spoznati  naše  sile,  misli  in  hrepenenja,  iz  nje 
je  treba  začrtati  pot:  kod,  kje  in  kam.  Po  nje  sledovih 
moramo  stopiti  na  novo  pot,  pot  prerojenja,  iz  nje  nam 
bodo  vsklile  nove  sile   novega  prerojenja. 

Imeli  smo  torej  svojo  reformacijo,  svojo  renesanco. 
Lepa  in  jasna  doba  je  bila  to,  ena  najjasnejših  dob 
v  naši  zgodovini.  V  zgodovini  človeštva  opazujemo 
stalen  boj  med  tradicijo  in  reformo,  med  starim  in 
novim.  Stari  življenjski  nazor  okameni,  umre,  nima  živ- 
ljenjske sile,  stvori  se  medtem  boljši,  višji,  popolnejši. 
Je  to  vse  delo  stalnega  razvoja.  Človek  zaostaja,  pada, 
čas  hiti  naprej.  Prihaja  kriza,  boj,  prehod.  Novo  zmaguje 
nad  starim.  Je  to  nekako  vrenje,  čas  novega  življenja, 
je  to  »Sturm  und  Drang«.  Je  to  doba  velikih  ljudij, 
silnih  individuov,  ki  posežejo  s  svojimi  močmi  v  boj 
in  odločijo  bitko.  Rekli  bi  lahko,  da  vedno  človek  reši 
krizo,  ki  jo  je  zakrivila  počasna,  nerazvijajoča  se  družba. 
In  v  časih  takih  prehodov,  ko  se  zazibljejo  nestalna 
tla  pod  nogami  stare  družbe,  išče  človek  predvsem 
sebe,  in  narod  išče  sebe,  in  vsak  išče  sebe,  kajti  v 
veliki  nevarnosti  in  negotovosti  je  vsak  sebi  najbližji. 
Tako  je  bilo  v  dobi,  ko  se  je  preživel  srednjeveški 
svetovni  nazor  in  je  prišla  renesanca  in  reformacija, 
ko  se  je  ljudstvo  prenovilo  v  sebi.  In  danes  stojimo, 
živimo  v  isti  krizi,  smo  v  prehodu,  in  danes  je  naša 
dolžnost,  da  odločimo  bitko  v  boju,  ne  samo  zase, 
ampak  tudi  za  narod,  da  bo  deležen  sadov  razvoja  in 
napredka;  in  ako  hočemo,  da  ne  bo  šel  čas  mimo  nas 
brez  pomena,  kakor  je  šel  doslej,  da  ne  bomo  kazali 
slepim  ter  govorili  gluhim,  moramo  združiti  sedajnost 
s  preteklostjo,  začeli  tam,  kjer  smo  prenehali  pred  dolgo 
črno  pavzo.  Tudi  naš  čas  je  povratek  k  človeku  in  nje- 
govemu spopolnjenju  ter  ž  njim  k  spopolnjenju  družbe. 
Potrebuje  čas  silnih  ljudij,  močnih  individuov.  Vprašanja, 
ki  smo  pustili,  da  so  se  reševala  brez  nas  in  daleč  od 
nas,  rešujemo  danes  v  sebi  in  iz  sebe.  In  hočemo,  da 
jih    razreši    vsak    v    sebi,    kajti    to   je    pot    prerojenja, 


prenovljenja  in  spopolnjenja.  In  isto  se  mora  goditi  v 
narodu.  Zato  je  nam  danes  Trubar  problem  in  rešiti 
ga  moramo,  kajti  v  tem  hočemo  začrtati  novo  pot. 
Slaveč  torej  spomin  velikega  moža,  ki  ga  bo  štela 
naša  zgodovina  za  enega  prvih  svojih  mož,  ne  pro- 
slavljamo protestantstva,  ki  je  danes  za  nas  premagano 
stališče,  ampak  predvsem: 

1.  Moža,  njegovo  silo  in  energijo,  ki  je  z  njo 
vodil  veliko  delo,  ki  ga  danes  imenujemo:  kulturno  in 
versko  prerojenje  Slovencev. 

2.  Duha,  protirimskega,  proticerkvenega,  narod- 
nega, ki  je  vodil  nazaj  k  narodu,  k  samostojnosti  in 
samozavesti. 

3.  Dobo  novih  sil  in  novega  življenja,  ki  nam  je 
postala  za  vse  čase  zgled  trdega  dela,  neomajane  volje, 
velike  sile. 

To  nam  je  Trubar  in  to  vidimo  v  njem  in  v  naši 
reformaciji.  Pravim  v  naši  reformaciji,  kajti  naša  je 
bila,  slovenska,  narodna.  Ni  bila  samo  odmev  časa, 
sama  je  izrastla  iz  razmer,  iz  nas  samih,  bila  je  samo- 
stojna sila,  plodna  in  plodeča,  iz  nas  je  izšla  in  je  bila 
namenjena  nam.  In  kaj  moremo  po  nji  še  imenovati 
»naše«?  Ilirijo?  Ali  1.  1848?  Ali  Tabore?  Nobenega 
gibanja  se  ni  narod  udeležil  tako  zavestno  in  v  taki 
navdušenosti,  kakor  reformacije.  Tu  ni  bil  le  Trubar 
in  par  predikantov,  tu  je  bil  narod,  hrepeneč  po  resnici, 
hoteč  v  novo  življenje,  bojujoč  se  za  sebe.  Le  tako  je 
bilo  mogoče,  da  je  reformacija  prevzela  vse  sloje,  da 
so  imeli  predikantje  za  seboj  3/4  slovenskega  naroda, 
da  je  bil  tekom  pol  stoletja  položen  temelj  slovenski 
kulturi,  ki  je  nosil  v  sebi  vse  predpogoje  večje  bodočnosti. 

In  prišla  je  tuja  sila  in  nas  je  ubila.  In  mi  še 
danes  molimo  in   poljubljamo  roko,    ki  je  uničila  našo 

kulturo,  našo  reformacijo.  Še  danes!  Še  danes  ljubimo 
tujo  silo,  ki  nas  je  zasužnjila,  gojimo  gada  na  prsih, 
ki  nas  je  zastrupil.  Še  danes,  in  vedno  bolj  raste  temna 
moč,  ki  nas  je  pritisnila  k  tlom  in  nas  izsesala.  Nismo 
več  svoji.  Molimo  jo,  ljubimo,  poljubljamo.  Izsesala  je 
iz  nas  življenje,  kri  našo,  in  je  legla  na  nas  s  težko 
silo  ter  čuva,  da  ne  vstanemo,  da  se  ne  prebudimo  .  .  . 
Potrebuje  nas,  da  nas  sesa,  da  živi  na  nas,  da  nas 
zase  žrtvuje  Dunaju,  Lurdu,  Rimu.  Padli  smo  brez 
slave,  brez  zmage.  Nimamo  Bele  Gore,  niti  Kosovega 
polja,  imamo  ljubljanski  trg,  kjer  so  zgorele  prve 
slovenske  knjige.  V  njih  je  bil  temelj,  z  njimi  je  bil 
postavljen,  z  njimi  je  padel.  In  narod  je  začel  moliti 
zmagovito  jezuitsko  roko  in  zato  je  padel  tja,  kjer 
smo  ga  našli  mučenega,  izsesanega.  In  dolgo  smo 
premišljali,  kako  bi  in  kaj  bi.  Predolgo  smo  premišljali. 
In  šele  zdaj  smo  izprevideli,  da  je  malo  vreden  narod, 
ki  poljublja  roko,  ki  ga  je  uničila.  Ponižani  narod  je 
postal  ponižen,  postal  je  hlapec  svojih  zasužnjenih 
gospodov,  in  suženj  tujcev.  Postal  je  igrača  črne  moči, 
brez  svoje  sile  in  volje,  uslužbenec  rimski,  njegovo 
delo  je  delo  za  druge,  za  Dunaj,  Lurd,  Rim,  njegove 
sile  ne  služijo  ciljem  naroda,  ampak  ciljem  Dunaja, 
Lurda,  Rima. 

In  v  tem  času  obhajamo  400  letnico  rojstva  moža, 
ki  je  stal  na  čelu  našega  prebujenja.  400  let,  kar  smo 
se  rodili,  300  let,  kar  smo  umrli  .  .  .  Kajti  kakor  mrtvi 
smo  živeli  poslej,  niso  rastle  naše  sile,  naša  kultura, 
radost  k  življenju.  Nismo  postali  zgodovinski  narod. 
Padali  smo  in  se  manjšali  ter  smo  postali  samo  sredstvo 
za  množenje  tuje  moči,  uničujoči  sami  sebe.  In  mi 
govorimo  drugim:  quousque  tandem,  kako  dolgo  še? 
in  sami  sebi  tega  ne  govorimo.  Čakamo  darov  iz  Dunaja, 

vode  iz  Lurda  in  blagoslovov  iz  Rima.  Ne,  drugi  nas 
morejo  rešiti  ali  uničiti,  sami  se  moremo  rešiti  ali 
uničiti. 

In  mi  hočemo  živeti.  Hočemo!  Hočemo  biti  narod. 
Narod  preteklosti,  sedanjosti,  bodočnosti.  Dvignimo 
torej  preteklost,  zgodovino  našo,  junaško  dobo  svojo, 
našo  reformacijo  in  v  nji  dvignimo  narod.  Vzbudimo 
v  spomin  ono  našo  svetlo  dobo,  najjasnejšo  v  naši 
zgodovini,  spomnimo  se  svojih  reformatorjev,  spomnimo 
se  uničene  kulture  svoje.  In  najdemo  tam  zglede,  ki 
nam  jasno  svetijo  v  temno  sedanjost  ter  odločno  kažejo 
pot  v  bodočnost.  Vidimo  tam  v  reformatorjih 
silne  ljudi,  polne  energije  in  gorečnosti,  može  dela  in 
vstrajnosti,  ki  jim  ni  bila  težka  pot  iz  Ljubljane  v 
Tibingo,  ki  so  vkljub  vsem  oviram  in  preganjanju 
premagali  silo  časa  ter  v  50  letih  postavili  Slovence 
skoraj  na  isto  stopinjo  kulture  s  sočasnimi  narodi. 
Vidimo  tam  može,  ki  jim  je  enaka  sila  in  enaka  usoda 
bila  prideljena,  kakor  vsem  onim  velikim  postavam 
reformacije  (Wiclif,  Hus,  Luther,  Latimer,  Tvndal,  Knox, 
češki  bratje).  Vidimo  tam  duha,  ki  preveva  in  dviga 
ves  narod  na  boj  proti  tujcu  in  Rimu.  Vidimo  tam 
dobo  resno,  delavno,  snujočo  slovensko  kulturo.  A 
odločno  in  vodilno  silo  vseh  in  vsega,  tip  reformatorja, 
moža  svoje  dobe,  prvoboritelja  mlade  slovenske  kulture, 
začetnika  in  vstrajnega  voditelja  velikega  dela  vidimo 
v  možu,  katerega  spomin  slavimo  danes,  v  Primožu 
T  ru  ba  r  j  u. 


•V  tej  dobi  je  dala  naša  domovina  svetu  dovolj 
znamenitih  mož.  Na  meji,  kjer  je  pritiskala  turška  sila 
proti    Evropi,    so    stali    kranjski,    štajerski    in    koroški 

junaki,  in  naši  Turjačani,  Turni,  Kisli,  Kušljani,  Ostro- 
vrharji,  Ravbarji  in  Lambergi  so  bili  trdna  stena  proti 
navalom  ter  so  odnesli  iz  bojev  mnogo  junaške  slave;, 
moremo  jih  imenovati  naše,  kajti  stali  so  na  čelu 
reformacije  in  so  podpirali  mlado  slovensko  kulturo, 
borili  so  se  proti  Dunaju  in  Rimu,  borili  so  se  za 
svobodo  vere  in  sprejemali  v  svoje  varstvo  preganjane 
predikante.  Edino  oni,  njim  na  čelu  baron  Ungnad,  so 
gmotno  podprli  izdajanje  slovenskih  knjig  ter  I.  1584 
omogočili  izdanje  cele  slovenske  biblije,  katere  tisk  je 
stal  8000  gld.,  velika  svota  za  tedanje  čase.  Kranjski 
stanovi  sami  so  dali  6100  gld.,  štajerski  1000,  ko- 
roški 900  gld.  Če  pomislimo,  kako  težko  je  bilo 
prevažanje  knjig  iz  daljne  tujine,  ko  se  je  moralo 
pogosto  voziti  skrivaj  v  sodih  i.  dr.,  vidimo  veliko  vnemo 
tedanjega  plemstva,  ki  je  hotelo  kulturno  povzdigniti 
svoje  dežele  in  se  ni  balo  pri  tem  niti  najodločnejših 
nastopov  napram  katoliškemu  dvoru.  Mladina  naših 
dežel  je  takrat  hodila  študirat  predvsem  v  Italijo,  kjer 
je  humanizem  vzbudil  stare  vede  in  klasično  umetnost, 
kjer  je  renesanca  vzbujala  novo  življenje,  prerojenje 
človeka  v  naravi.  Samo  v  Padovi  je  študiralo  na  takrat 
najbolj  slavnem  učilišču  po  150  dijakov  iz  Kranjske, 
poleg  tega  pa  so  potovali  po  tedanji  navadi  po  Italiji, 
študirali  v  Paviji  in  Bologni  ter  imeli  priliko  videti 
prenovljenje  italijanskega  naroda.  Drugi  pa  so  študirali 
na  nemških  univerzah:  v  Jeni  in  v  Tibingi.  V  Jeno  je 
predvsem  vabilo  ime  slavnega  nemškega  humanista  Me- 
lanchthona,  enega  najslavnejših  mož  svoje  dobe.  Njegov 
učenec  je  bil  Adam  Bohorič,  vreden  naslednik  svojega 
učitelja,  prvi  slovenski  pedagog,  učitelj  in  slovničar.  V 
Tibingo  pa  je  vabilo  slavno  vseučilišče,  ki  je  postalo 
močna    sila    reformacijskega    gibanja.    Tam    je    postal 

profesor  tudi  Slovenec  Istrijan  Matija  Garbič,  znanec 
Luthrov,  ki  je  prijazno  sprejemal  svoje  rojake  posebno 
potem,  ko  se  je  virtemberški  vojvoda  sam  potrudil, 
da  je  zaslovelo  tibinško  vseučilišče.  Posebno  je  vabilo 
vseučilišče  potem,  ko  je  poleg  Mata  Vlačiča  Frankoviča, 
pomožnega  učitelja  Garbičevega  Tiffernus,  Slovenec, 
vzgojitelj  in  pozneje  kancler  Krištofa  vojvode  virten- 
berškega  volil  v  oporoki  4  štipendije,  ki  so  jih  uživali 
Slovenci.  Od  1.  1558 — 60  je  uživalo  te  štipendije  15 
Kranjcev.  Odlikovali  so  se  tudi  Slovenci  na  Dunaju: 
Hvala,  humanist,  pozneje  Slatkonja,  škof  dunajski. 
Slovenec  Gallus  (Petelin)  iz  Ljubljane  je  znamenita  oseba 
v  cerkveni  godbi,  prepotoval  je  vso  Italijo,  postal  ka- 
pelnik  na  Moravskem  in  je  umrl  v  Pragi  1590. 1.  (istotako 
Teod.  Rumpler,  dvorni  muzikus  v  Virtembergu).  Žiga 
Herberstein,  plemič  iz  Vipave,  vešč  slovenščine,  je  bil 
jeden  najslavnejših  poslancev  svoje  dobe,  prepotoval 
je  vse  evropske  dvore,  odkril  je  na  svojih  dveh  potih 
(1516  in  1526)  Rusijo,  tedanjemu  svetu  neznano  zemljo. 
Kaj  čuda,  da  se  je  oživilo  naše  duševno  življenje,  ko 
je  bilo  zbrane  okoli  nas  in  v  nas  toliko  mlade  sile  in 
da  smo  tako  postali  sodeležniki  časa.  Kaj  čuda,  da 
smo  pri  tej  vnemi  in  ljubezni  do  vede  zapazili  tudi 
sami  sebe  in  da  bi  bil  velik  del  zakladov,  ki  jih  je 
mladina  prinesla  iz  tujine,  prišla  nam  v  prid,  da  nista 
prišla  Dunaj  in  Rim,  ki  sta  uničila  mlado,  nadebudno 
cvetje. 

Sploh  so  z  našo  reformacijo  posredno  ali  nepo- 
sredno stali  v  zvezi  veliki  možje  tedanje  dobe  in  bolj 
kot  kdaj  smo  čutili,  da  ležimo  na  pragu  Italije.  Za  in 
proti  naši  reformaciji  se  je  delalo  na  najvišjih   dvorih: 

virtemberškem  in  dunajskem,  bojevali  so  se  zanjo  naši 
stanovi  z  vsemi  nemškimi  cesarji  od  Maksimilijana  do 
Ferdinanda.  Zanimala  so  se  zanjo  nemška  mesta  in 
posamezne  osebe,  ki  so  prispevale  z  denarjem  za  knjige. 
Delovali  so  v  nji  učenci  Luthra  in  Melanchthona.  Sode- 
loval je  pri  nji  P.  P.  Vergerij,  znani  humanist  Andrea, 
rektor  tibinške  univerze  in  njegov  učenec  Spindler, 
drugi  ravnatelj  protestantske  gimnazije  v  Ljubljani.  Tip 
nemškega  humanista,  Frischlin,  in  mnogo  drugih  so- 
časnih delavnih  mož  je  prišlo  tedaj  v  dotiko  z  našo 
mlado  kulturo.  Toda  glavno  delo  so  izvršili  sinovi  iz 
naroda,  naši  reformatorji,  in  kar  je  glavno,  izvršili  so 
ga  z  narodom. 


Dviga  se  iz  prijazne  dolenjske  zemlje  grič  nad 
griči  —  Sv.  Ahac.  Večji  je  in  silnejši  od  drugih  in  vidi 
daleč  v  svet.  Na  njega  obronku  stoji  Turjak,  stari  grad 
Turjačanov,  vnetih  nekdanjih,  podpornikov  slovenskih 
reformatorjev,  zmagovitih  junakov  na  obmejnih  bojih. 
Pol  ure  proti  vshodu  leži  vas  Rašica.  Majhna  vas  s 
cerkvico.  Leži  na  griču  in  se  lepo  vidi  po  dolini  proti 
Lašičam.  Slovenski  Weimar*)  so  nazvali  ta  kraj,  ki  je 
o  njem  trdil  Levstik,  da  se  v  njem  govori  najlepši 
jezik  na  Slovenskem,  in  Turjaku  so  hoteli  pridati  ime 
slovenski  Wartburg.**)    Ni    niti   Weimar   niti  Wartburg, 


*)  Weimar  je  nemško  mesto,  kjer  sta  živela  in  delovala 
poleg  drugih  posebno  slavna  nemška  pesnika:  Schiller  in  Goethe. 
**)  Po  gradu  Wartburg,  kjer  je  Luther  prestavljal  sv.  pismo. 
Da  je  Jurij  Dalmatin  prestavljal  skrit  na  Turjaku  slov.  sv.  pismo, 
ne  odgovarja  zgodovinski  resnici  (gl.  Elze),  pač  pa  se  je  na  gradu 
Turjačanov  dolgo  opravljala  protestantska  služba  božja,  kakor 
tudi  po  drugih  gradovih  v  deželi. 

ampak  je  tu  rojstni  kraj  Levstika,  Stritarja  in  Trubarja. 
Tu  na  Rašici  se  je  rodil  Primož  Trubar  (8.  junija  1508). 
Njegov  oče  je  bil  cerkveni  ključar  in  dober  vaščan. 
Od  tod  se  je  začela  Trubarjeva  pot  v  svet,  podobna 
navadni  poti  tedanjega  in  še  sedanjega  revnega  slo- 
venskega študenta.  Prišel  je  v  šolo  na  Reki  (1521.  I.) 
in  od  tam  v  Solnograd  in  na  Dunaj.  Tedanja  šola  je 
imela  predvsem  namen  vzgajati  ljudi  za  cerkev.  Glavna 
stvar  v  nji  je  bila  latinščina,  napram  kateri  so  bili  vsi 
drugi  jeziki  ničvredni.  Bili  so  to  še  zadnji  odmevi  srednje- 
veške šole.  Študentje  so  pri  tem  živeli  zelo  študentsko 
življenje,  kajti  v  šolo  so  takrat  hodili  večinoma  samo 
bogati  in  plemiči.  Trubar  si  je  služil  kruh  s  petjem,  imel 
je  lep  glas,  kar  ga  je  pozneje  napravilo  dobrega  govornika 
in  priljubljenega  pridigarja.  Tu  se  je  s  svojim  petjem 
priljubil  Petru  Bonomu,  ki  je  postal  škof  v  Trstu.  Leta 
1527.  je  prišel  Trubar  v  Trst,  kjer  je  našel  v  Bonomu 
starega  prijatelja  in  podpornika.  Sprejel  ga  je  kot  pevca 
v  svoj  zbor  in  tako  je  postal  Trubar  duhovnik  ter  je 
1. 1530.  od  svojega  podpornika  dobil  kaplanijo  sv.  Maksi- 
milijana v  Celju,  kjer  je  pridigoval  slovensko,  pozneje 
pa  mu  je  bila  podeljena  fara  Laški  trg  in  za  njo  še 
Loka  na  Dolenjskem. 

Med  tem  pa  so  se  dogajale  velike  reči,  ki  so 
globoko  pretresle  celo  Evropo.  Katoliška  cerkev,  ki  je 
bila  z  vojno  silo  podjarmila  vse  evropske  narode,  je 
že  zdavnaj  pozabila  na  evangelij,  nje  prva  in  poslednja 
skrb  je  bilo  nje  državno  blagostanje.  Na  papeškem 
dvoru  v  Rimu  se  je  živelo  zelo  imenitno,  zato  se  je 
potrebovalo  denarja.  Papež  in  višja  duhovščina  so  pred- 
stavljali   posvetno    oblast,    ki    je    iskala    vedno    novih 

sredstev  za  dohodke  in  jih  našla  v  čudežih,  božjih 
potih,  v  vicah  in  odpustkih,  nižja  duhovščina  pa  je  po 
starem  pravilu:  »nevednost  je  mati  pobožnosti«  pri- 
tiskala na  ubogo  ljudstvo,  strašila  s  peklom  in  vragom 
ter  izžemala  denar.  Izprijenost  cerkve  je  dosegla  svoj 
vrhunec  v  XIV.  stoletju  ko  se  je  na  dvore  cerkvenih 
dostojanstvenikov  naselilo  najnesramnejše  življenje.  Na- 
ravno je  nastal  boj  med  duhovščino  za  boljše  službe, 
ki  so  se  včasih  kupile,  včasih  pribojevale.*)  Proti  tej 
izprijeni  cerkvi  so  začeli  nastopati  razni  reformatorji  v 
njej  in  izven  nje.  Tako  so  nastopili  Valdenski  in 
Al  bi  genski  bojevniki,  ki  jih  je  papež  kot  neverce 
z  vojno  močjo  uničil.  V  cerkvi  sami  sta  nastopila  Do- 
minik in  Frančišek  Asiški,  ki  sta  hotela  podati 
zgled  prvega  kristjanskega  življenja.  Vse  to  ni  moglo 
uničiti  oborožene  papeške  moči,  ki  je  bila  zaveznica 
evropskih  držav.  Toda  bolj  ko  je  cerkev  pritiskala  na 
»neverce«,  bolj  so  vstajali  novi  možje  in  bolj  in  bolj 
se  je  začelo  oglašati  uničeno  ljudstvo.  Tako  je  nastopil 
v  Angliji  Wiclif  s  svojim  klicem  proti  papežu  in  proti 
nesmiselnim  cerkvenim  naukom,  češ,  da  »Bog  ne  za- 
hteva, da  bi  verovali,  kar  je  nesmiselno«.**)   Wiclif   je 


*)  Natančneje  o  tem:  Draper,  Zgodovina  konflikta  med 
vedo  in  vero.  Str.  242.  i.  dr.  —  Kakšen  propad  za  cerkev  se  je 
bližal  v  Avstriji,  se  vidi  iz  tega,  da  na  Dunaju  20  let  ni  bil  noben 
duhovnik  posvečen  in  samo  še  7  študentov  se  je  ukvarjalo  s 
teologijo.  Trenutek,  ko  so  začeli  zmagovati  jezuitje,  je  bil  torej 
za  vso  Avstrijo  odločilnega  pomena,  predvsem  pa  za  dva  na- 
roda v  nji:  za  Čehe  in  Slovence. 

**)  Stavek:  Čredo,  quia  absurdum  est,  t.  j.  verujem,  ker 
je  nesmiselno,  velja  še  danes  in  cerkev  zapoveduje  verovati 
vse  svoje  nesmisle,  razun,  kar  jih  je  zaradi  svoje  »nezmot- 
ljivosti« morala  opustiti.  Verovati  nesmisel  —  pa  je  nesmisel 
in  za  ta  stavek  se  borimo  še  danes.  Temu  je  danes  namenjen 
boj  modernistov,  ki  jasno  priča  o  napredku  cerkve. 

imel  mnogo  pristašev,  njegovi  nauki  so  se  iz  Anglije 
razširili  po  Evropi  ter  postali  živa  iskra  novega  ognja, 
posebno  na  tedanjih  vseučiliščih.  Največji  odmev  je 
našel  njegov  klic  v  Pragi,  kjer  je  bilo  duševno  središče 
tedanje  srednje  Evrope.  Pritisk  tujcev  in  duhovnikov 
je  budil  nevoljo  ljudstva,  ki  je  imelo  za  seboj  že  veliko 
zgodovino.  Praški  pridigarji  Waldhauser,  Milic, 
Matej  iz  Janova,  in  Š  t  i  t  n  y  so  v  svojih  govorih 
nastopili  proti  cerkvi.  Iz  njih  pa  je  izšel  jeden  največjih 
verskih  reformatorjev,  jeden  najodločnejših  bojevnikov 
za  resnico,  danes  vodilni  duh  češkega  naroda  —  Jan 
Hus.  Njegovo  geslo  je  bilo:  »Išči  resnico,  poslušaj 
resnico,  uči  se  resnice,  ljubi  resnico,  oznanuj  resnico, 
drži  se  resnice  in  brani  resnico  do  smrti.«  S  tem  geslom 
je  nastopil  kot  pridigar  in  pisatelj.  Bil  je  jeden  najbolj 
učenih  mož  svoje  dobe,  rektor  praške  univerze,  izboren 
govornik,  vnet  oznanjevalec  resnice.  Bili  so  takrat  ob- 
enem trije  papeži,  da  ne  govorimo  o  notranjem  propadu 
cerkve.  Kot  ljubitelj  resnice  je  Hus  nastopil  proti  cerkvi 
in  napačnim  naukom,  zato  je  bil  6.  jul.  1415.*)  v  Kostnici 
na  grmadi  sežgan.  Obsodili  so  ga  ljudje,  ki  so  seboj 
iz  Rima  in  od  drugod  pripeljali  več  tisoč  kurtizan.  Niso 
prenesli  resnice,  zato  je  bil  sežgan  nje  oznanjevalec. 
Nato  so  nastali  na  Češkem  veliki  husitski  boji.  Da  bi 
se  papež  zavaroval  zoper  vedno  številnejše  brezverce, 
je  ustanovil  takozvano  inkvizicijo,  ki  je  imela  namen 
brez  prelivanja  krvi  kaznovati  »kecerje«  t.  j.  sežgati  jih. 
Začelo  se  je  preganjanje  po  celi  Evropi,  posebno  v 
Španiji  in  Italiji.  Tisoče  dobrih  ljudij  je  zgorelo  v 
plamenu,    kajti    z    natezalnicami    in  škorpijoni  je  sveta 


*)  Ta  dan  slave  Čehi  z  razsvetljavo  in  tako  se  vsako  leto 
zavedni  narod  spominja  svojega  kostniškega  mučenika. 

inkvizicija  prisilila  k  priznanju  vsakega,  naj  je  bil  kriv 
ali  ne.  Z  opravičenostjo  je  zaklical  Pagliarici:  »Komaj 
je  mogoče:  biti  kristjan  in  umreti  v  svoji  postelji.« 
Erazem  Rotterdamski,  jeden  največjih  duhov 
tedanje  dobe  je  rekel  pri  pogledu  na  obupno  stanje 
Evrope:  »Ako  Kristus  ne  osvobodi  svojega  ljudstva  od 
vse  te  različne  cerkvene  tiranije,  pa  je  tiranija  turška 
manj  neznosna.«  Boj  med  cerkvijo  in  reformatorji  je 
bil  odmev  starega  boja  med  vedo  in  vero,  ki  ga  lahko 
zasledujemo  prav  do  nje  ustanovitve  nazaj.  V  XV.  sto- 
letju začutimo  novo  gibanje  posebno  v  krogih  učenjakov. 
Njih  klic  je:  nazaj  h  klasičnemu  staremu  veku.  (Hu- 
manizem.) Študiranje  starih  pisateljev,  spoznavanje 
starih  ved  in  klasične  umetnosti  je  vzbudilo  novo  živ- 
ljenje v  Evropi,  posebno  v  Italiji.  (Renesanca.) 
Vsporedno  s  tem  pa  se  je  razvijalo  gibanje:  nazaj  k 
prvotnemu  kristjanstvu.  (Reformacija.)  Velike  iz- 
najdbe in  spremembe  so  morale  spremeniti  staro 
življenje,  stare  nazore.  Srednji  vek  s  svojo  školastiko 
se  je  končal,  novo  mišljenje,  novo  življenje  je  zavelo 
po  Evropi.  »Je  radost  živeti«,  je  vskliknil  veliki  humanist 
Hutten,  »vede  vstajajo,  umetnosti  se  probujajo.«  Lju- 
bezen in  radost  do  novega  življenja  je  prevzela  vse 
sloje.  Univerze  so  postale  bojišče  novih  idej,  dvori  so 
postali  zbirališče  umetnikov,  v  ljudstvu  se  je  začelo 
samozavestno  gibanje.  Tudi  papeški  dvor  je  podpiral 
vedo  in  umetnost.  Papež  Leon  X.  je  bil  velik  pod- 
pornik onih,  ki  so  mu  ponižno  služili.  Sam  zase  je  bil 
zadovoljen  in  je  rekel,  da  je  hvaležen  Kristusu,  ker  se 
mu  (papežu)  zaradi  njega  tako  dobro  godi.  Toda  umet- 
nost in  vojske  so  ga  stale  toliko,  da  je  zapravil  pre- 
moženje treh  papežev  (svojega  prednika,  svoje  in 
svojega  naslednika).  Treba  je  bilo  torej  razpisati  nove 

odpustke  in  poslati  menihe  po  svetu.  Hotel  je  papež, 
a  bolj  ljubitelj  umetnosti  nego  Kristusov  namestnik, 
sezidati  v  Rimu  cerkev  sv.  Petra  kot  največji  božji 
hram  na  svetu.  Toda  Evropa  je  bila  sita  stroškov  in 
rimskih  odpustkov.  Proti  prodajanju  odpustkov  je  na- 
stopil Luther  Martin,  ki  je  trdil,  da  le  vera  more 
rešiti  človeka  ne  kupljeni  odpustki.  Niso  še  popolnoma 
odzveneli  odmevi  Wiclifizma  in  husitskih  vojn,  že  je 
razburil  Evropo  nov  silen  klic.  Bil  je  zdaj  tem  po- 
membnejši, ker  je  bila  vsa  Evropa  pripravljena.  Papež 
se  sicer  spočetka  ni  zmenil  za  Luthrov  nastop,  rekel  je 
celo,  da  se  mu  dobro  zdi,  če  se  menihi  sem  in  tja  malo 
spopadejo.  Toda  stvar  je  bila  resna,  kajti  nemška  mesta, 
deželni  stanovi  in  knezi  so  drug  za  drugim  prestopali 
na  Luthrovo  stran.  Od  1.  1517.,  ko  je  Luther  nabil  na 
cerkvena  vrata  v  Wittenbergu  95  stavkov  o  veri,  je 
hitro  rastlo  reformacijsko  gibanje,  ki  je  počasi  dobilo 
poleg  verskega  tudi  naroden  in  socialen,  nazadnje  'pa 
političen  pomen,  dasi  je  vse  bilo  v  bistvu  le  posledica 
kulturnega  gibanja  in  je  kot  tako  globoko  poseglo  v 
zgodovino  vseh  tedanjih  evropskih  narodov. 

Kako  so  ti  časi  izgledali  pri  nas,  nam  jasno  govori 
shod  v  Inomostu  1.  1518.,  kjer  se  kranjski  stanovi  pri- 
tožujejo čez  duhovščino  cesarju  Maksimilijanu,  da  se 
duhovščina  ne  ozira  na  posvetno  oblast,  da  oddaja  in 
prodaja  brez  nje  vednosti  visoke  službe  in  cerkvena 
posestva,  da  se  kršijo  cerkvene  ustanove  in  pro- 
padajo župnišča,  ker  ni  duhovščine  doma.*)  Dalje  slede 
pritožbe  o  oderuštvu,  »od  moža  zahteva  duhovnik  na 
smrtni  postelji  vola,  od  žene  kravo,  za  odpuščanje 
grehov  jemljejo  denar,  posebno  v  testamentih.  Duhov- 

*)  Dimitz,  Zgodovina  Kranjske.  II.  62. 

ščina  sama  toči  vino  in  dovoljuje  za  denar  vse,  kar 
se  komu  poljubi,  za  maše  in  pogrebe  se  zahteva  pre- 
visoke svote.«  Sploh:  »kdor  župnikom  in  navadnim 
duhovnikom  denar  da,  ta  je  kmalu  izčrpan«.*)  Dalje 
se  toži,  da  nosi  duhovščina  in  študentje  nevarno 
orodje,  da  se  oblači  nedostojno  in  pogosto  bije  med 
seboj.  »Jednako  sede  s  svojimi  priležnicami  doma,  kakor 
da  da  bi  bile  njih  žene.  Te  se  oblačijo  v  najkrasnejša 
oblačila,  kar  se  ne  spodobi  in  se  postavljajo  na  nekaterih 
krajih,  na  svatbah  in  o  praznikih,  v  prvo  vrsto.  Zato 
naj  bi  poslej  imele  njih  služabnice  zaradi  razlike  rumena 
znamenja,  (kakor  jih  morajo  nositi  Judje).«  —  Iz  vsega 
tega  je  sledila  podivjanost  ljudstva,  fantastičnost  in 
verski  propad.  In  proti  temu  je  nastopil  slovenski  re- 
formator —  Primož  Trubar.  Reformacija  se  je  razširila 
med  tem  po  vsej  Nemčiji  in  je  zmagovala  posebno  po 
mestih  med  vseučiliško  mladino.  Trubar  je  mogel  v 
Solnogradu  in  na  Dunaju  vse  to  slišati,  a  ni  postal 
protestant.  Tudi  v  Trstu  so  bili  že  duhovi  razburjeni, 
dasi  se  je  na  jugu  razvijala  reformacija  mnogo  mirneje, 
ker  je  renesančno  gibanje  prevzelo  vse  duhove.  Med 
tem  so  se  tudi  v  Ljubljani  začeli  zbirati  protestantje, 
med  katerimi  najdemo  imena:  Matija  Klombner,  deželni 
pisar,  navdušen  propagator  reformacijskih  idej,  Lenard 
Budina,  pozneje  prvi  ravnatelj  protestantske  gimnazije 
v  Ljubljani,  Jurij  Saerter,  1533 — 41  mestni  sodnik,  Ivan 
Kisel,  sin  župana  Vida  Kisla,  pozneje  prvoboritelj  protes- 
tantov, Martin  Pregelj,  mestni  sodnik  (od  1.  1559 — 60) 
in  župan  (1563),  Ulrih  Koburger,  Luka  Cvehel,  Foresto, 
Concilli,  Prunner,  med  njimi  tudi  duhovniki  in  korarji: 
Dr.  Lenart  Mertlic,  Jurij  Dragolič  in  Pavel  Wiener,  vplivna 


*)  Gl.  Dimitz:  n.  n.  m.  63. 
-    21 


oseba,  korar  v  škofiji  (umrl  na  Sedmograškem).  Pro- 
testantje  so  bili  torej  na  Slovenskem,  predno  je  nastopil 
Trubar,  kar  ni  čudno,  ako  pomislimo  na  pritožbe,  ki 
so  jih  proti  izprijenosti  duhovščine  podali  stanovi  na 
državnem  shodu  v  Inomostu  že  1.  1518.,  za  časa 
Maksimilijana,*)  kjer  se  stanovi  pritožujejo  proti  proda- 
janju cerkvenih  posestij,  proti  izsesavanju,  proti  konku- 
binam  v  župniščih,  proti  nastopanju  teologov  z  noži 
etc.  Ob  nastopu  prvih  reformatorjev  je  bila  cerkev  na 
Slovenskem  brez  sile,  propadla  sama  v  sebi  po  svoji 
nemoralnosti.  Vse  to  se  je  godilo  javno  in  fantastično 
ljudstvo  je  pričakovalo  konec  sveta  ter  zidalo  cerkve, 
nosilo  denar  v  kloštre.  Proti  tej  zlorabi  v  cerkvi  je 
nastopil  Trubar,  vnet  duhovnik,  in  je  klical  ljudstvo 
nazaj  h  krščanstvu.  Ljudstvu  je  bilo  potreba  ver- 
skega poglobljenja.  Kakor  se  je  pred  sto  leti  vsak 
nastop  proti  cerkvi  smatral  za  wiklifstvo,  tako  se  je 
sedaj  vsak  tak  pojav  nazval  luteranstvo  in  naj  je  bil 
povzročen  iz  najboljšega  namena.  V  tem  smislu  je  torej 
nastopil  Trubar  v  svojih  govorih  v  Celju  in  v  Loki 
in  zato  vidimo  v  njem  popolnoma  samostojen  refor- 
matorski nastop.**)  Med  tem  je  že  1.  1530.  deželni  glavar 
Ivan  Kacijanar  izdal  strog  razglas  proti  »nekaterim  pro- 
testantom, ki  poleg  drugih  brezbožnih  naukov  tudi  proti 
najsvetejšemu  zakramentu  našega  Zveličarja  in  proti 
visokohvaljeni  kraljici  devici  Mariji  po  kotih  pridigujejo«. 
prih.  Trubarjevega  imena  ni  bilo  med  njimi.  Tako  je  prišel 
leto  (1531)  Trubar  v  Ljubljano  v  škofijo  kot  sloveč 
pridigar.  V  svojih  pridigah  je  Trubar  zopet  nastopil 
proti  izprijenosti  v  cerkvi    in  je   govoril    proti    celibatu 


*)  Gl.  Dimitz,  Zgod.  Kranj.  I.  56. 
**)  Gl.  Elze,  Superintendantje  na  Kranjskem. 

duhovnikov,  ter  proti  obhajilu  v  eni  podobi.  Škof 
Krištof  Ravbar  mu  je  prepovedal  pridigovati  v  stolni 
cerkvi,  toda  med  tem  so  prosvetljeni  kranjski  stanovi 
že  večinoma  bili  vneti  protestantje  in  so  mu  prepustili 
pridige  v  cerkvi  sv.  Elizabete  v  špitalu.*)  Tam  je  pridi- 
goval  Trubar  do  1.  1540.  in  njegove  vnete  pridige  so 
kmalu  imele  mnogo  poslušalcev,  nauki  njegovi  so  dobili 
vnetih  privržencev.  Njegovi  nauki  in  njegov  odločen 
nastop  je  vplival  posebno  na  duhovščino,  ki  je  začela 
prestopati  na  stran  reformacije.  L.  1540.  je  bil  sicer 
Trubar  na  kraljevo  povelje  izgnan  iz  Ljubljane,  a 
dve  leti  potem  ga  je  poklical  škof  Kacijanar  iz  Loke 
zopet  nazaj  kot  kanonika  in  slovenskega  pridigarja  v 
stolni  cerkvi.  Že  1.  1544.  je  zasedel  ljubljanski  škofijski 
sedež  škof  Urban  Tekstor,  prijatelj  začetnika  jezuitov, 
Ignacija  Lojola,  ki  je  pa  vkljub  temu  pustil  slovenske 
in  nemške  pridige  v  stolnici  Trubarju  in  Pavlu  Wienerju, 
ki  se  je  bil  med  tem  oženil.  L.  1546.  je  bila  Trubarju 
podeljena  fara  Št.  Jernej,  kjer  je  priljubljeni  Trubar 
kmalu  pridobil  zase  celo  dolino.  Toda,  ko  se  je  korar 
Wiener  v  Ljubljani  po  smrti  svoje  žene  drugič  oženil 
in  so  njegov  zgled  posnemali  skoraj  vsi  duhovni,  ko 
je  škof**)  zvedel,  da  se  obhaja  pod  obojo  podobo,  izdal 
je  v  avgustu  1.  1547.  ukaz,  da  se  ima  prijeti  glavne  pro- 
testante ljubljanske:  Mertlic,  Dragolič,  Wiener,  Klombner, 
Pregelj,  Concilli,  in  tudi  Trubar  je  bil  med  zapisanimi. 
Dočim  so  v  Ljubljani  bivajoče  osebe  res  prijeli  in  zaprli, 
je  bil  Trubar  še  pravočasno  opozorjen  na  nevarnost 
in    je    skrivaj    zapustil  Št.  Jernej    ter  je    odšel    v    Trst, 


*)  Ljubljanski  špital  je  bil  na  mestu,  kjer  stoji  še  danes 
hiša  mest.  ubož.  zaklada,  takozvana  »Kresija«. 

**)  Tedanji  škofje  navadno  niso  bivali  v  Ljubljani. 

kjer  je  v  mestu  in  v  okolici  slovensko  pridigoval. 
Njegova  hiša  v  Ljubljani  je  bila  preiskana,  knjige  njegove 
so  sežgali,  on  sam  je  bil  nazvan  kot  izobčen.  Na  prošnjo 
stanov  se  je  smel  I.  1548.  vrniti  v  Ljubljano,  toda  dočim 
je  reformacija  v  Ljubljani  in  po  mestih  že  popolnoma 
zmagala  ter  se  je  začelo  po  deželi,  posebno  po  Dolenjskem, 
vneto  versko  gibanje,  ko  so  že  prvi  predikantje  nastopili 
pot  med  narodom,  takrat  je  zavela  od  zgoraj  neprijetna 
sapa,  kralj  Ferdinand  je  odklonil  zaslišanje  slovenskih 
stanov  v  Pragi.  Cerkev  je  imela  na  dvoru  svojo  besedo, 
zato  se  je  dvor  postavil  proti  reformaciji.  Poslej  se 
začne  boj  med  protestantskimi  slovenskimi  stanovi  in 
med  katoliškim  avstrijskim  dvorom,  ki  se  je  bil  trdo 
in  odločno  z  različnimi  uspehi,  dokler  ni  belogorska 
bitka  za  vselej  odločila  usode  avstrijskih  dežel  in  tudi 
usodo  naših  stanov  in  slovenske  domovine. 

Preganjan  je  pobegnil  1.  1548.  Trubar  iz  domovine 
čez  Gorenjsko,  Koroško,  Tirolsko  v  južno  Nemčijo. 
Šele  v  nemškem  Nlirnbergu  je  našel  slovenski  refor- 
mator izgnanec  svoje  zavetišče,  ki  mu  ga  je  dal  pri- 
jatelj Vid  Ditrich,  ki  mu  je  obenem  preskrbel  službo 
pridigarja  v  Rotenburgu  ob  Taubri.  Tu  se  je  Trubar 
tudi  poročil  in  je  imel  svoj  miren  družinski  kot.  Toda 
pri  tem  ni  pozabil  domovine,  ki  jo  je  moral  zapustiti 
v  negotovosti  in  boju.  Ostali  so  tam  sicer  še  pridigarji 
in  oznanjevatelji  reformacije,  toda  slovečega  pridigarja, 
„zvenečega  glasu"*)  kakor  ga  imenuje  Cruzius,  ni 
bilo  več.  Govorjena  beseda  njegova  torej  ni  mogla 
priti  v  prid  Slovencem,  bila  je  le  ena  pot  —  pisati.  In 
tako  pod  takimi  razmerami  se  je  rodila  prva  slo- 
venska knjiga  daleč  od  domovine,  v  tuji  Nemčiji,  spo- 

*)  „Voce  sonante"  v  nagrobnem  spomeniku. 

četa  v  pobožni  želji,  pisana  v  domovinski  ljubezni.  Težak 
je  bil  nje  začetek,  še  težji  njen  postanek.  Slovenski 
izgnanec  v  tujini  je  stal  pred  sto  vprašanji,  ki  jih  ni 
doslej  razmišljal  nihče.  Trubar  je  sam  pisal  pozneje, 
da  se  je  smatralo  slovenski  in  ogrski  jezik  za  tako 
barbarski,  da  se  ga  ne  more  niti  pisati  niti  citati.  Kako 
pisati,  s  kakimi  črkami,  kako  označiti  razne  šumevce 
in  jezikovne  posebnosti !  Toda  Trubar  je  hotel  pisati 
in  je  pisal.  Najdemo  v  njegovem  značaju  nenavadno 
odločnost,  podjetnost,  vstrajnost,  vnemo  do  dela.  In 
tako  se  je  rodila  prva  slovenska  knjiga,  ki  je  izšla  po 
težkih  ovirah  1.  1550.,  kajti  težko  je  bilo  najti  tiskarno 
v  tuji  deželi  za  popolnoma  tuj  jezik  ob  onem  času,  ko 
se  je  tako  zelo  pazilo  na  to,  kaj  se  tiska,  zaradi  raznih 
verskih  sekt,  da  ne  omenjamo  gmotnih  stroškov,  ki  jih 
je  takrat  povzročal  tisk  knjige.  Tiskarne  v  Nurn- 
bergu  in  v  švabski  Halli  so  odklonile  tisk,  in  tako  je 
postala  nemška  Tibinga  zibelka  slovenskega  slovstva. 
Ni  se  smel  podpisati  niti  pisatelj  niti  tiskar.  Trubar  se 
je  podpisal  kot  „Philopatridus  Illvricus"  (ilirski  domo- 
ljub) tiskar  pa  se  je  podpisal  kot  Jernej  Škerjanec  s 
Sedmograškega.*) 

Poleg  katekizma  je  pridejal  Trubar  nujno  potrebni 
abecednik,  kjer  je  vsaj  za  prvo  silo  sestavil  slovensko 
abecedo.  »Ane  Buquice,  is  tih  fe  ty  Mladi  inu  preprofti 
Slouenci  mogo  lahku  vkratkim  zhafu  brati  nauuzhiti. 
Vtih  fo  tudi  ty  vegfhy  ftuki  te  kerfzhanfke  Vere  inu 
ane    Molytve   te    fo    prepifane   od   aniga   Peryatila   vfeh 


*)  Naslov  knjige,  ki  je  tiskana  z  nemškimi  črkami  se  glasi: 
»Catechismus.  In  der  Windischen  Sprach,  sambt  einer  kurtzen 
Auszlegung  in  gesang  weisz.  Anu  kratku  Poduuzhenie,  fkaterim 
vfaki  zhlouik  more  vnebu  pryti.« 

Slouenzou.«  In  s  stavkom  »et  omnis  lingua  confite- 
bitur  deo«  in  vsak  jezik  bo  hvalil  Boga,  je  povzdignil 
slovenski  jezik  na  jednako  stopinjo  vrednosti  z  drugimi 
jeziki,  kar  mu  je  takrat  in  mu  še  sedaj  odreka  latinska 
rimska  cerkev. 

Med  tem  je  stal  Trubar  cel  čas  v  zvezi  s  svojimi 
prijatelji  na  Slovenskem,  ki  so  videli  v  njem  svojo 
vodilno  silo.  Ako  pomislimo,  kake  so  bile  težave,  pri 
tedanjih  prometnih  sredstvih  predno  so  prišle  knjige 
iz  nemške  Tibinge  v  slovensko  domovino  in  predno 
so  se  tu  raznesle  in  razprodale  med  ljudstvo,  potem 
moremo  samo  občudovati  delavnost  in  vstrajnost  slo- 
venskih reformatorjev,  ki  so  šli  s  tako. vnemo  v  boj 
za  svojo  sveto  stvar. 

Začeto  delo  je  bilo  treba  nadaljevati.  Reformacija 
je  povsod  zmagovala  med  ljudstvom  s  tem,  da  je  po- 
dajala narodu  knjige  v  narodnem  jeziku.  Saj  je  bila 
položila  celo  svojo  silo  na  knjigo,  na  pismo  in  na 
evangelij.  Vse  to  je  zdaj  bilo  treba  naenkrat  podati  v 
slovenskem  jeziku.  Prijatelji  so  prosili  Trubarja,  naj 
nadaljuje.  A  ovire,  ki  so  se  stavile  prvi  slovenski 
knjigi  na  Nemškem,  so  stale  še  vedno.  Trubar  se  je 
med  tem  1.  1552.  preselil  v  Kempten,  imel  je  mnogo 
svojega  dela  in  poleg  tega  so  se  stavile  na  pot  gmotne 
težave,    ki    so    zahtevale    denarne    podpore    in    pomoči. 

Med  tem  je  tudi  katoliški  zmaj  začel  dvigati  svojo 
onemoglo  glavo,  posebno  po  šmalkaldski  vojni  (1548) 
in  po  določilih  Tridentskega  zbora  (1550).  Toda  katoliška 
cerkev  je  pokazala  svojo  onemoglost,  in  malo  je  po- 
magalo, da  je  škof  sam  (Urban  Tekstor)  šel  pridigovat 
po  kranjskih  mestih.  Neuka  in  nevedna  katoliška 
duhovščina,  ki  ni  bila  vajena  druzega,  nego  dobro 
jesti  in  piti  na  račun    neizobraženega  ljudstva,    ni    bila 

zmožna  dvigniti  ter  navdušiti  ljudstvo  za  katoliško 
cerkev,  kajti  ljudstvo  je  gledalo  na  cerkev  in  na  du- 
hovnika s  sovraštvom  in  nevoljo.  Lahko  rečemo,  da 
je  v  tem  času  prevladoval  splošen  odpor  proti  vsakemu 
verstvu,  česar  posledice  so  se  pokazale  pozneje.  Boljša 
duhovščina  je  prestopila  na  stran  reformatorjev  in 
plemstvo  se  je  s  par  izjemami  z  nepričakovanim 
navdušenjem  postavilo  v  boj  za  reformacijo  ter  se 
zavzelo  odločno  proti  škofu,  ki  je  pridigoval  o  izdajalstvu 
plemstva.  Škofov  naslednik  Peter  je  bil  mož,  ki  se  je 
malo  brigal  za  verski  boj  na  Kranjskem  in  je  šele  na 
cesarjevo  povelje  zapretil,  da  se  morajo  vsi  protestantje, 
pod  kaznijo  izobčenja  iz  cerkve,  vrniti  v  katoliško  cerkev. 
Toda  taka  grožnja  ni  prav  nič  pomagala,  kakor  danes, 
se  tudi  takrat  nihče  ni  bal  izobčenja  iz  cerkve,  ki  v 
nji  niti  hotel  ni  biti.  Zato  pa  je  rastlo  število  predikantov,. 
v  Ljubljani  so  stanovi  ustanovili  svojo  protestantsko 
gimnazijo,  kjer  se  je  učilo  tudi  slovensko  in  tudi  po 
drugih  mestih  in  večjih  krajih  so  nastale  šole.  Začelo 
se  je  doma  živo  gibanje.  Med  tem  se  je  naselil  v 
Tibingi  Peter  Pavel  Vergerij,  bivši  papežev  nuncij  in 
škof  v  Kopru  v  Istri  j  i,  ki  je  bil  prestopil  k  protes- 
tantizmu,  in  par  let  za  njim  je  prišel  istotja  plemenitaš 
Ivan  Ungnad  Soneški,  ki  si  je  bil  pridobil  v  boju  mnogo 
slave  in  je  bil  imenitna  oseba  na  dvoru,  a  odrekel  se 
se  je  vseh  časti  in  se  kot  vnet  pristaš  protestantov 
preselil  na  Virtemberško.  Pri  Trubarju  je  prebival  isti 
čas  kot  gost  Štefan  Konzul,  Hrvat  iz  Istrije.  Iz  tega 
je  sledilo  najprej  to,  da  se  je  Vergerij  živo  zavzel  za 
nadaljno  izdajanje  slovenskih  knjig  in  je  sam  hotel 
po  svojih  močeh  Trubarja  pri  delu  podpirati,  drugič, 
da  je  baron  Ungnad  ponudil  svojo  pomoč  v  denarju  in 
je  ostal  do  svoje  smrti,  da,  celo  po  nji,  stalen  podpornik 

slovenske  knjige  in  tretjič:  rodila  se  je  misel  izdajati 
knjige  ne  le  za  Slovence,  ampak  tudi  za  Hrvate.  Na 
protestantske  izseljence  je  torej  naenkrat  prišlo  veliko 
delo,  ki  je  zahtevalo  mnogo  moči  in  vstrajnosti,  da 
se  je  izvedlo.  Tako  je  izšla  1.  1555.  nova  slovenska 
knjiga,  evangelij  sv.  Matevža,  ki  so  ji  sledile  hitro  druge: 
abecedarij,  mali  katekizem,  1557.  novi  zakon,  1558. 
postila,  vse  tiskane  z  latinico.  Štefan  Konzul  je  med 
tem  iste  knjige  prestavil  v  hrvatski  jezik  (z  glagolico) 
in  baron  Ungnad  je  1.  1559.  v  Urachu  ustanovil  tiskarno 
za  izdajanje  slovenskih  in  hrvatskih  knjig,  ki  ji  je  na 
čelo  postavil  kot  voditelja  Primoža  Trubarja.  Tako  si 
je  v  tujini  pridobila  slovenska  knjiga  trdno  podlago, 
in  že  15.  julija  1.  1560.  je  mogel  Trubar  kralju  Maksi- 
milijanu poročati,  da  je  njegova,  največja  kranjska 
knjiga  —  novi  zakon  —  že  preložena  v  hrvaščino  in 
je  kralja  prosil,  da  naj  sam  in  po  svojih  stanovih 
podpira  slovenski  in  hrvatski  tisk.  Maksimilijan  je  bil 
naklonjen  protestantom  in  na  prošnjo  Trubarjevo  je 
dobila  slovenska  in  hrvatska  knjiga,  ki  ji  pripisuje 
Trubar  veliko  važnost,  svoje  prijatelje  in  podpornike 
na  najvišjih  mestih. 

Toda  razmere  so  zahtevale  Trubarja,  slavnega 
govornika,  v  domovini  in  kranjski  stanovi  so  se  obrnili 
na  njega,*)  naj  se  vrne  v  domovino  in  prevzame  mesto 
deželnega  pridigarja  v  Ljubljani.  Trubar  si  je  s  svojim 
delom  in  s  plemenitim  značajem  dobil  novih  prijateljev 
v  tujini  (Rabus,  Brenz)  imel  je  svoj  mirni  delavni  kot 
in  zato  je  bilo  težko  s  celo  družino  oditi  na  Kranjsko, 
posebno  če  pomislimo  na  tedanje  počasno  potovanje. 
Po  kratkem    premišljanju  je  odpovedal  svojo  službo  v 

*)  Gl.Th.  Elze.  Trubars  Briefe.  Tubingen  1897.  Str.  83.  in  si. 

Kemptenu  in  se  je  na  pomlad  1.  1561.  napotil  v  Tibingo, 
da  bi  se  tam  sešel  s  Št.  Konzulom,  ta  pa  je  ležal  bolan 
in  hrvatski  tisk  je  s  tem  prišel  v  nered.  Trubar  je  dal 
iz  domovine  poklicati  novega  glagolijaša.  Poslali  so 
mu  starega  Antona  Dalmato,  ki  je  živel  dalj  časa  v 
Ljubljani  in  od  daleč  podpiral  Konzula  pri  njegovem 
delu.  Med  tem  pa  se  je  pojavil  v  Tibingi  naenkrat 
Pavel  Skalič,  Hrvat,  ki  je  preje  živel  na  Dunaju  in  je 
tam  pregledal  prve  Trubarjeve  knjige.  Bil  je  to,  kakor 
P.  P.  Vergerij,  nemiren  duh,  ponosen  in  slavohlepen 
mož.  V  Tibingi  sta  se  našla  z  Vergerijem  in  sta  se 
začela  vmešavati  v  novo  podjetje.  Baron  Ungnad  je 
dobro  čutil  nevarnost;  kajti  po  1.  1555.  je  prevladala 
na  Virtemberškem  odločno  avgsburška  konfesija  in 
vsaka  druga  pot  bi  bila  onemogočila  slovenski  nadaljni 
tisk.  Ker  vojvoda  in  učenjaki  našega  jezika  niso  bili 
zmožni,  je  bilo  čisto  lahko  mogoče,  da  bi  bili  ljudje 
kakor  Skalič  in  Vergerij,  ki  so  imeli  svoje  slavohlepne 
namene,  slovensko  podjetje  diskreditirali.  Nezaupnost 
proti  Trubarju  in  slovenskim  knjigam  se  je  pojavila 
potem  še  parkrat.  Dvom  je  povzročil  pozneje  rektor 
univerze  in  vojvodov  kancler  Jakob  Andrea,  oče  slavnega 
nemškega  pedagoga,  ki  je  tudi  pri  namestovanju  di- 
rektorjev na  ljubljanski  gimnaziji  igral  odločilno  vlogo 
(Spindler,  Frischlin).  Baron  Ungnad  se  je  zavzel  zato, 
da  bi  mlado,  tak6  plodonosno  podjetje  ne  trpelo  zaradi 
takih  ljudij  in  je  izposloval  pri  vojvodi,  da  je  imenoval 
Trubarja  za  župnika  v  Urachu,  da  je  mogel  tako  stalno 
nadzirati  in  voditi  hrvatsko-slovensko  tiskarno.  Tako 
so  uprav  izhajale  prve  hrvatske  knjige,  ko  se  je  maja 
meseca  v  Urachu  pojavil  odposlanec  kranjskih  stanov 
in  z  njim  je  Trubar  odšel  nazaj  v  domovino.  Moremo 
si  misliti,  kako  se  je  razveselilo  slovenskemu  izgnancu 

srce,  ko  je  po  13  letih  zopet  zagledal  kranjske  snežnike. 
Ta  njegova  vrnitev  v  slovensko  zemljo  je  bil  pravi 
triumf.  Povsod  po  Gorenjskem  so  hiteli  ljudje  v  vasi 
ob  cesti  in  so  ga  pozdravljali.  Iz  Kranja  so  mu  šle 
gospe  iz  plemstva  na  konjih  naproti  in  velika  množica 
ljudstva  ga  je  pričakovala  v  mestu,  kjer  je  mestna 
godba  igrala  »Te  deum  laudamus  (26.  jun.).  Z  enakim 
navdušenjem  je  bil  slovenski  reformator  vsprejet  v 
Ljubljani,  kjer  je  takoj  nastopil  svojo  službo  ter  pri- 
digoval  slovensko  in  nemško  pred  veliko  zbrano  množico. 
Čakalo  ga  je  tu  veliko  dela.  Reformacija,  ki  se  je 
razširila  po  mestih  in  po  deželi  ni  imela  povsod  zmožnih 
ljudij.  Mnogi  okraji  so  zahtevali  svojega  predikanta, 
kipeči,  zmagujoči  sili  je  manjkalo  reda  in  jasnosti. 
Trubar  je  sam  hodil  pridigovat  po  deželi  in  se  je  kmalu 
zbrala  okoli  njega  družba  delavnih  mož,  ki  so  vsi  izšli 
iz  naroda  in  zato  so  se  s  tem  večjim  veseljem  lotili  dela. 
Predvsem  je  tu  poleg  vnetih  plemičev  družba  Mat. 
Klombnerja,  ki  je  oskrboval  razširjanje  protestantskih 
slov.  knjig.  Za  njim  stoje  prve  glave  Ljubljane,  župan 
in  mestni  sodnik  Mart.  Pregelj,  Ivan  Kisel,  ravnatelj 
gimnazije  Len.  Budina,  mlada  pisateljska  skupina,  Adam 
Bohorič,  Sebastijan  Krelj,  Jurij  Jurišič  (znan  pod  imenom 
Jurij  Kobila),  Jurij  Dalmatin,  prevajalec  slov.  biblije, 
tem  so  ob  strani  stali  znameniti  predikanti,  izborni 
govorniki,  v  Ljubljani  poleg  Jurija  Kobile  posebno  Hans 
Tulšak,  v  Kranju  Rokavec,  na  Bledu  bivši  župnik  Fašnik, 
v  Radečah  na  Dolenjskem  Gregor  Maček,  na  Notranjskem 
Gr.  Stradiot,  Mat.  Sivčič  na  Krasu,  Gregor  Vlahovič  v 
Beli  Krajini  in  dr.  Poleg  teh  pa  so  se  pojavljali  po 
Štajerskem,  po  Koroškem,  po  Goriškem  in  prav  tja 
do  vojne  granice  navdušeni  oznanjevalci  reformacije, 
ki  jih  je  bilo  treba  počasi  zbrati  ter   jim    določiti    njih 

delo,  kajti  zaradi  nemirnih  časov  in  pomanjkanja  izo- 
brazbe moglo  se  je  na  napačnih  potih  razbiti  blagonosno 
delo  reformacije.  Doba  verskega  gibanja  je  vselej  tudi 
doba  verskega  fanatizma,  ki  je  najbolj  nevaren  pravi 
notranji  reformaciji,  ter  je  zmožen  iz  ene  blodnje  zapeljati 
v  drugo.  Nekaj  mesecev  trdega  dela  je  bilo  treba, 
predno  je  uredil  Trubar  najnujnejše  zahteve,  ki  so  se 
porodile  iz  verskega  prevrata  zadnjega  desetletja.  Imel 
je  pri  tem  svobodno  roko  in  le  od  daleč  od  nekod  iz 
Gor.  Grada  se  je  oglasil  ljubljanski  škof  Peter  z  vpra- 
šanjem, kako  si  dovoljuje  pridigovati  v  njegovi  škofiji. 
Trubar  mu  je  odgovoril,  da  so  ga  poklicali  in  postavili 
deželni  stanovi.  Ker  pa  je  bil  zapustil  tiskarno  v  Urachu 
brez  pravih  sil,  ki  bi  delo  vodile,  klicala  ga  je  dolžnost 
nazaj  na  Nemško.  Ker  je  posebno  hrvatski  tisk  zahteval 
več  sil,  je  vzel  seboj  dva  Uskoka,  Srba  Mat.  Popoviča 
in  Bošnjaka  Iva  Maleševaca;  na  štirih  konjih  in  enem 
oslu  so  odjahali  iz  Ljubljane  in  so  potrebovali  do  Uracha 
20  dnij.  Po  poti  sta  oba  Uskoka  dobro  skrbela  za  svoje 
želodce  in  posebno  ljubila  pivo.  V  Urachu  pa  je  čakalo 
mnogo  novega  dela.  Ljudje,  ki  jih  je  imel  Primož 
Trubar  okoli  sebe,  niso  bili  posebno  zmožni  in  povsod 
je  manjkalo  njegove  varne  delavne  roke.  V  času  nje- 
gove odsotnosti  se  je  malo  storilo.  Največ  se  je  mislilo 
na  nadaljevanje  hrvatskih  prevodov.  Tudi  nova  dva 
pomočnika,  ki  jih  je  bil  vzel  Trubar  seboj,  sta  bila 
nedelavna  in  neporabna,  zato  ju  je  kmalu  poslal  nazaj 
v  domovino,  pa  je  kmalu  dobil  za  seboj  dobro 
delavno  silo :  Jurija  Jurišiča.  Tako  je  izdal  Trubar 
(1.1562)  novo  knjigo  pod  naslovom:  Articuli  oli  deili 
te  prave  ftare  vere  kerszhanske  i.  t.  d.  V  nji  so  prestav- 
ljene avgsburška,  virtemberška  in  saška  konfesija. 
Kako    se   je   delo    reformacije,    posebno    v   jezikovnem 

oziru,  širilo,  vidimo  n.  pr.  iz  tega,  da  je  prve  slovenske 
knjige  šlo  na  Koroško  80  eksemplarjev,  te  knjige  pa 
je  šlo  samo  v  Beljak  443,  torej  več  nego  v  Ljubljano 
(310).*)  To  samostojno  delo  je  budilo  sumničenje  v 
gotovih  krogih,  ki  so  se  bali  samostojnega  reformatorja 
ter  hoteli  le  slovenskega  prelagatelja.  Tako  je  slovenska 
reformacija  postala  odvisna  od  svojih  podpornikov. 

V  predgovoru  pojasnuje  Trubar  vojvodi  Krištofu 
Virtemberškemu  svoje  delo  in  govori  obširneje  o  refor- 
maciji na  Slovenskem.  To  delo  je  kmalu  izšlo  v  hrvaščini 
v  glagolici  in  cirilici. 

Dočim  je  našla  slovenska  knjiga  med  kranjskimi, 
štajerskimi  in  koroškimi  stanovi  dovolj  podpore  in  so 


*)  Sploh  se  je  reformacija  ravno  na  Koroškem  zelo  hitro 
širila  in  slovenske  knjige  so  imele  tam  mnogo  odjemalcev. 
Mnogo  let  potem  so  bile  protestantske  slovenske  knjige  pravi 
zakladi,  ki  so  jih  skrivale  hiše  zase  in  so  jih  našli  šele  v  našem 
času.  (Lendovšek,  Oblak.)  Kam  smo  na  Koroškem  padli  od 
takrat !  Kako  je  bila  reformacija  tam  razširjena,  kaže  nam  strah 
katoliške  duhovščine  ob  času  Mar.  Terezije.  (Gl.  Apih:  Usta- 
novitev narodne  šole  na  Slovenskem.  Letopis  Mat.  Slov.  1894. 
str.  253.)  Kaka  razlika  med  časom  reformacije  (poziv  Luthra  na 
nemška  mesta,  župane  in  kneze  za  ustanovitev  šol)  in  200  let 
potem!  Dočim  slišimo  iz  ust  in  knjig  reformatorjev  splošno 
zahtevo  po  višji  izobrazbi,  so  se  pozneje  duhovniki  branili  šole, 
ker  bi  se  ljudje  brati  naučili  in  bi  potem  brezverske  knjige 
čitali.  Žalski  župnik  je  n.  pr.  na  ukaz  vlade  (z  dne  29.  prosinca 
1750.)  godrnjal,  da  se  duhovnikom  ni  brigati  za  pisanje  in  čitanje, 
»naša  dolžnost  je  mladino  učiti  krščanski  nauk,  potem  se  pa 
ne  bo  culo  o  toliko  luteranskih  izseljencih,  (še  za  časa  Marije 
Terezije  so  morali  protestantje  iz  dežel)  če  bi  branje  in  pisanje 
ne  bilo  tako  splošno«.  »Duhovnih  pesmij«  n.  pr.  je  šlo  v  Beljak 
200,  »Drugega  dela  nov.  zakona«  230  (v  Ljubljano  50!)  »Postile« 
71  (v  Ljubljano  40!)  biblije  300.  Tu  se  vidi  pomen  slovenske 
knjige  na  meji.  Še  v  zadnjem  času  se  je  proti  temu  »luteranstvu« 
hotelo  izrabljati  Ciril-Metodovo  družbo  na  Koroškem. 

posebno  prijatelji  v  Ljubljani  skrbeli  za  nje  stroške,  je 
bila  hrvatska  knjiga  navezana  na  darove  in  podpore, 
kajti  reformacija  se  po  Hrvatskem  še  ni  bila  toliko 
razširila,  in  zemlja  je  mnogo  trpela  zaradi  turških 
nemirov,  Primorje  in  Dalmacija  pa  sta  dobivala  novih 
idej  iz  bližnje  Italije,  katere  odmev  najdemo  posebno  v 
cvetočih  mestih  (Dubrovnik),  in  zato  reformacija  iz 
Nemškega  ni  mogla  imeti  onega  uspeha  kakor  na 
Slovenskem.  Podpor  za  izdajanje  hrvatskih  knjig  se 
je  nabralo  na  besedo  Trubarjevo  in  Ungnadovo,  ki  je 
sam  k  temu  mnogo  žrtvoval,  od  vseh  strani.  Nemški 
knezi  sami  so  prispevali  največ.  Kralj  Maksimilijan,  ki 
je  bil  protestantom  naklonjen,  si  je  dal  celo  posvetiti 
nekaj  del,  prispeval  je  sam  denarno  in  je  celo  na  nje- 
govo ime  šel  cel  voz  »abecedarija«  na  Dunaj  in  od 
tam  na  jug.  Na  ta  način  je  v  nekaj  letih  hitro  rastlo 
število  hrvatskih  prevodov  (6  giagolskih  in  5  cirilskih). 
Za  razširjanje  knjig  so  se  trudili  večinoma  slovenski 
predikantje,  in  vneti  Gregor  Vlahovič,  ki  je  znal  samo 
slovensko  (ne  latinsko,  ne  nemško),  se  je  napotil  iz 
svojega  kraja  (Novo  Mesto  in  Bela  Krajina)  prav  na 
Hrvatsko,  pridigoval  je  in  razširjal  knjige  ter  nastopil 
pred  samim  banom,  ki  se  je  tudi  vnemal  za  reforma- 
cijske nauke.  Isti  ban  (Peter  Eberan)  je  vzel  bratovščini 
rešnjega  telesa  v  Metliki  proštijo  in  jo  dal  —  predi- 
kantom.  Tako  so  prav  ob  času  probujanja  in  skupnih 
bojev  stopili  Slovenci  in  Hrvatje  v  skupno  knji- 
ževno zvezo,  ki  bi  bila  prinesla  krasnih  sadov, 
da  ni     bila  tako  hitro  uničena. 

Ko  je  Trubar  delo  v  Urachu  nekoliko  uredil,  oglasili 
so  se  že  kranjski  stanovi  s  prošnjo,  da  se  vrne  domov, 
kajti  bil  je  doma  potreben  in  čakali  so  ga  vsi,  plemstvo, 
ljudstvo  in  duhovščina   —   pa    tudi    sovražniki.    Ko    je 

uredil  v  tiskarni  vse,  toliko,  da  ni  bil  tam  več  nujno 
potreben,  poslovil  se  je  od  Uracha,  vojvoda  Virtemberški 
mu  je  podaril  100  gld.  in  Trubar  je  odšel  junija  1572 
z  ženo  in  sinoma  nazaj  v  domovino.  Tu  se  je  zdaj 
imelo  začeti  stalno  resno  delo. 

Škof  Peter  pa  se  je  bil  že  prej  obrnil  na  cesarja 
s  tožbami  zoper  Trubarja,  nakar  mu  je  bilo  zapovedano 
Trubarja  zaslišati.  Toda  Trubar  je  bil  takrat  že  odšel  iz 
domovine,  in  sedaj  je  sklenil  škof  nastopiti  tem  odločneje 
proti  njemu.  Tožil  je  zopet  cesarju  o  krivovercih  in 
zahteval,  da  se  Trubarja  takoj  zapre.  Kako  slabo  je 
takrat  stalo  s  cerkvijo  pri  nas  se  vidi  iz  tega,  da  piše 
škof,  naj  se  ne  izda  njega  ali  kakega  duhovnika  kot 
tožnika  (stara  pesem  denunciantstva),  »ker  če  bo  Trubar 
pregnan  iz  dežele,  mu  bodo  ljudje  vse  menihe  in  farje 
pobili«.  Cesar  je  ukazal  iz  Podjebrada  (30.  julija  1562) 
vse  glavne  reformatorje  prijeti  in  zapreti  (Trubar,  Klomb- 
ner,  Rakovec)  in  še  posebej  je  naročil  stanovom,  da 
se  ne  stavijo  takemu  povelju  v  bran.  Vkljub  temu  pa 
so  se  zbrali  stanovi  takoj  in  se  zavzeli  proti  cesarju 
za  Trubarja.  V  zvezi  z  meščani  so  sestavili  odbor,  ki 
je  pojasnil  cesarju  stanje  na  Kranjskem  ter  pokazal 
Trubarja  v  drugačni  luči  nego  škof  Peter.  Vsled  tega 
je  ostal  Trubar  na  svojem  mestu,  pač  pa  ga  je  zahteval 
škof  predse,  da  mu  odgovori  na  stavljena  vprašanja. 
V  škofovski  palači  se  je  vršilo  dne  6.  decembra  1562 
zaslišanje,  ki  so  se  ga  udeležili  plemstvo  in  meščanje. 
Škof  je  stavil  Trubarju  21  vprašanj  (ali  veruje  v  cerkev, 
v  zakramente,  v  vice,  v  mašo  etc.)*)  Trubar  je  odgovoril 
v  smislu    augsburškega   veroizpovedanja.     Dne  20.  de- 


*)  Th.  Elze,  Superintendentje  na  Kranjskem.  17. 

cembra  se  je  zaslišanje  nadaljevalo  in  škofje  moral  glede 
krivoverstva  molčati,  posebno  ker  je  imel  na  svoji  vesti 
grehe,  ki  je  zaradi  njih  na  tožbo  stanov  sam  prišel  v 
preiskavo.  Tako  je  ostal  Trubar  pridigar  v  Ljubljani 
in  je  pogosto  hodil  pridigovat  tudi  na  kmete.  Slo- 
venska knjiga  in  njegova  živa  beseda  sta  zmagali  v 
narodu.  In  oboje  je  imelo  za  vselej  zmagovati,  kajti 
oboje  so  postavili  na  trdno  podlago,  na  narodno  šolo. 
L.  1563.  je  nastala  ljubljanska  stanovska  gimnazija  in 
poleg  nje  so  nastale  šole  po  večjih  krajih.  Na  manjših 
šolah  so  poučevali  predikantje  sami  ali  najeti  učitelji. 
S  šolo  je  dala  reformacija  narodu  silo,  ki  bi  bila  omo- 
gočila brzi  napredek  Slovencev,  ko  bi  vse  ne  bila  uničila 
katoliška  protireformacija.  Z  njo  in  s  slovensko  knjigo 
se  je  začelo  kulturno  delo  in  z  njo  je  bilo  tudi  končano, 
kajti  poslej  je  narod  200  let  čakal  svojih  šol,  ki  so 
mu  bile  dane  od  tuje  roke  in  so  mu  vsiljevale  tuj  jezik. 
Ne  moremo  dovolj  pojmovati  pomena  narodne  šole,  ki 
bi  bila  vzrastla  iz  naroda  samega,  Z  njo  bi  se  bilo 
začelo  novo  življenje.  Trubar  je  hotel  organizirati  cerkev 
in  šolo,  kakor  se  je  to  godilo  drugod  po  protestantskih 
deželah.  Toda  njegovo  delo  je  kmalu  motil  zopet  ce- 
sarski ukaz,  dan  na  deželnega  glavarja  Jakoba  Lam- 
bergarja,  da  se  mora  Trubarja  zapreti.  Toda  deželni 
upravitelj  Jošt  Ostrovrhar  je  Trubarju  sporočil,  naj  se 
ne  pokori  povelju,  kadar  ga  bodo  klicali  na  ljubljanski 
grad,  ampak  naj  ostane  v  mestu,  kjer  ga  bodo  branili 
meščanje  in  plemiči.  Vkljub  temu  se  je  Trubar  bal 
kakega  hitrega  napada  od  katoliške  strani,  pa  je 
odšel  na  Goriško,  kjer  je  pridigoval  v  Gorici,  v  Rubiji 
in  v  okolici  Trsta.  Obenem  je  nastal  spor  med  njim 
in  med  kanclerjem  Andreo  v  Tibingi,  ki  ga  je  na 
podlagi    nekih    besed  v  zasebnem  pismu    obdolžil    kal- 

vinstva  in  cvinglijanstva*)  ter  zahteval,  da  se  pregledajo 
slovenske  in  hrvatske  knjige,  če  ni  tam  krivoverskih 
zmot.  Iz  tega  je  prišlo  nezaupanje,  zaradi  katerega  je 
trpelo  podjetje  v  Urachu.  Trubar  se  je  pismeno  opra- 
vičil vojvodi,  ki  mu  je  tudi  verjel.  Vendar  je  vojvoda 
toliko  stal  pod  vplivom  kanclerja  Andree,  da  je  pre- 
povedal izdati  že  pripravljeni  cerkveni  red,  ki  ga  je 
bil  sestavil  Trubar  za  tisk.  Namesto  njega  se  je  imel 
natisniti  Andreov.  Razpor  je  trajal  par  let  med  Tru- 
barjem in  Andreo,  med  vojvodo  Krištofom  in  kranj- 
skim plemstvom,  dokler  ni  1.  1564.,  ko  je  po  smrti 
cesarja  Ferdinanda  zavladal  vojvoda  Karol  nad  južnimi 
deželami,  ta  takoj  pri  svojem  nastopu  prepovedal  sploh 
izdati  in  tiskati  kak  cerkveni  red.  Trubar  se  je  bil  med 
tem  povrnil  v  Ljubljano.  V  tem  času  so  izšle  njegove 
»Duhovne  Peisni«. 

Nastop  nadvojvode  Karola  je  stanove  nekoliko 
ostrašil,  toda  Trubar  jim  je  poslal  pisano  pridigo 
»Pomisleki  in  nasveti«,  ki  v  njih  kliče  stanovom,  naj 
vstrajajo  v  svojem  boju  in  naj  bodo  odkriti  kristjani 
in  naj  spoznavajo  svojo  vero  v  vsaki  nevarnosti,  pis- 
meno, ustno  in  javno. 

Veter,  ki  je  zavel  iz  Gradca,  ni  bil  posebno  pri- 
jazen reformaciji  in  nadvojvoda  je  zahteval,  da  izženo 
stanovi  Trubarja  po  dveh  mesecih  iz  dežele.  Stanovi 
so  se  zbrali  v  obrambo  Trubarja,  toda   nadvojvoda   se 


*)  Poleg  Martina  Luthra  sta  nastopila  še  dva  druga  refor- 
matorja Calvin  v  Genovi  in  Ziwingli  v  Švici,  ki  sta  se  od  Luthra 
v  nekaterih  naukih  ločila;  ortodoksni  nemški  protestantje  so 
odklanjali  njiju  nauke  kot  zmote,  prav  tako  kakor  nauke  kato- 
liške cerkve.  Tako  se  je  rodila  takoj  nova  cerkev.  Reformacija 
pa  je  imela  drug  namen,  ki  se  izpolnjuje  šele  danes. 

ni  dal  omehčati,  spor  med  stanovi  in  njim  je  postajal 
čim  dalje  resnejši,  in  tako  je  moral  1.  1565.  Trubar  s 
svojo  družino  zapustiti  domovino,  za  slovo  je  pustil  v 
svoji  hiši  le  obširno  knjižnico,  ki  jo  je  prepustil  v 
porabo  »cerkvi  in  šoli«  ter  s  tem  položil  temelj  prvi  večji 
knjižnici  na  Kranjskem.  Slutil  je  čase,  ki  so  prihajali. 
S  prijatelji  na  Virtemberškem  je  bil  Trubar  med 
tem  v  pismeni  zvezi  in  ko  se  je  vrnil  tja,  so  ga  radostno 
vsprejeli.  Tiskarna  v  Urachu  je  med  tem  nadaljevala 
svoje  delo,  dasi  je  nje  ustanovnik,  blagi  baron  Ungnad 
že  med  tem  umrl  (27.  dec.  1564).  Tudi  vojvoda  je  ostal 
naklonjen  slovenskim  izgnancem  in  je  Trubarju,  ki  je 
bil  sedaj  brez  službe,  podelil  župnijo  Laufen  ob  Nekarju. 
Tu  je  napisal  predgovor  k  svojemu  Psalterju,  ki  je 
izšel  l.  1566.  Da  bi  bil  slovenskemu  podjetju  bliže, 
prestavil  ga  je  vojvoda  v  Derendingen  pri  Tibingi. 
Delo  reformacije  je  hotel  Trubar  zanesti  po  vsem  slo- 
vanskem jugu,  da,  hotel  je  celo  s  čistim  naukom 
Kristovim  vplivati  na  bosenske  in  slavonske  odpad- 
nike, ki  so  bili  prestopili  k  mohamedanstvu.  Hotel  je 
na  ta  način  pridobiti  samega  sultana  in  tako  pridobiti 
južnim  poteptanim  in  izčrpanim  deželam  zaželjeni  mir. 
Tako  veliko  nado  je  stavil  slovenski  reformator  v  moč 
nauka  ljubezni.  L.  1567.  so  se  mudili  slovenski  stanovi 
na  dvoru  nadvojvode  Karola,  da  bi  izprosili  Trubarju 
vrnitev  v  domovino.  Med  tem  je  Trubar  (1.  jun.  1.  1567.) 
naenkrat  prišel  v  Ljubljano,  kjer  je  uredil  najnujše 
zadeve,  in  se  je  obenem  sešel  z  Uzraim  begom,  ki 
ga  je  bil  hrabri  Herbart  Turjaški  vjel  v  bitvi  pri  Novi 
(1.  1566.).  Uzraim  beg  je  bil  odpadnik,  bosenski  paša, 
in  pokazalo  se  je  takoj,  da  mohamedanec  drži  več  na 
svoj  koran,  nego  na  evangelij.  Trubar  je  takoj  nato 
odšel  iz  domovine,  ki  je  ni  videl  nikdar  več. 

Prošnje  deželnih  stanov  se  bile  zaman  in  samo 
turški  nemiri  so  zadrževali  jezuitsko  sapo,  ki  je  hotela 
iz  Gradca  proti  jugu.  Trubar  je  posvetil  svoje  moči 
zopet  tiskarni  in  prestavljanju  novih  knjig.  Prišle 
so  med  tem  razne  težave.  Vojvoda  Krištof  Virtemberški 
je  umrl  (1.1568.),  deželni  stanovi  pa  so  morali  toliko 
prispevati  na  obrambo  domovine,  da  niso  mogli 
zdatno  podpirati  izdajanja  novih  knjig.  Starost  je  pri- 
tiskala na  slovenskega  reformatorja-izgnanca  in  zato 
je  skrbel  za  svoj  naraščaj.  Po  dva  kranjska  študenta 
sta  uživala  Tuffernovo  štipendijo  v  Tibingi,  tam  je 
podpiral  vse,  ki  so  se  hoteli  spopolniti  v  svojem 
znanju.  L.  1582.  je  izdal  drugi  del  novega  testamenta, 
kjer  se  je  v  predgovoru  poslovil  od  Slovencev:  »Vaš 
stari  zvesti  pastir  Trubar  od  Slovenov  slovo  jemlje.« 
Med  tem  pa  se  je  že  pripravljalo  največje  delo  slovenskih 
reformatorjev:  celo  sv.  pismo.  Prestavil  ga  je  Trubarjev 
učenec  in  naslednik  Jurij  Dalmatin.  L.  1584.  je  izšla 
ta  krasna  slovenska  knjiga  in  z  njo  vred  prva  slovnica 
slovenska  od  Adama  Bohoriča.  Misliti  si  moremo,  koliko 
truda,  skrbi  in  stroškov  je  stala  tedanja  slovenska 
biblija,  s  kakim  navdušenjem  je  bila  pozdravljena  in 
kako  radost  so  imeli  delavni  reformatorji  po  dokončanem 
velikem  delu.  Bil  je  to  na  stara  leta  gotovo  jeden  naj- 
veselejših  trenutkov  onega,  ki  je  delo  pred  tridesetimi 
leti  z  negotovostjo  začel.  In  vse  ovire  je  zmagala 
delavnost,  vstrajnost  in  nepremagljiva  volja. 

Dasi  se  je  Trubar  že  1. 1 582.  poslovil  »od  Slovenov«, 
je  vendar  prav  do  svoje  smrti  nadaljeval  svoje  delo, 
prestavil  je  konkordijsko  formulo  in  Luthrovo  Postilo, 
ki  jo  je  izdal  po  njegovi  smrti  mlajši  njegov  sin 
Felicijan  Trubar.  Tri  dni  pred  smrtjo  je  še  onemogli 
bolnik  narekoval  prestavo  svojemu  sinu.  Tako  se  je  v 

miru  sredi  ljubljenih  domačih  končalo  delavno,  nemirno 

življenje    slovenskega    reformatorja    v    daljnem    tujem 

mestu.  29.  junija  1586  je  umrl  Primož  Trubar  v  Deren- 

dingenu.    Njegov    pogreb   je    kazal,    kako    visoko  so  v 

tujini  cenili  našega  moža,  kajti  pogreba  so  se  udeležile 

slavne    osebe  iz  Tibinge    in    iz    bližnjih    mest.    Kancler 

dr.  Jakob  Andrea  je  govoril  nagrobni  govor,*)  in  slavni 

humanist   Martin    Grusius   (nem.  Kraus)  mu  je  napisal 

na  grob  te  klasične  vrste,  ki  govore  o  celem  njegovem 

delu,  življenju  in  značaju:**) 

»Vir  tumulo  hoc  sanctus  de  Slava  est  gente   sepultus, 

Primus,  qui  Christi  praeco  fidelis  erat. 

Imbuit  hic  primus  vera  pietate  Labacum, 

Expulsus  Domini  nomine  multa  tulit 

Rotenburga  habuit  fidum  Tuberana  ministrum, 

Caupidoni  docuit  voce  sonante  Deum. 

Auracum  capit  hinc  in  Wirtembergide  terra, 

Lanfaque  doctorem  post  Deredinga  diu. 

Transtulit  in  patriam  divina  volumina  linguam, 

sparsit  in  eoas  dogmata  sancta  plagas. 

Pauperibus  pater  hospitibus  quoque  portus  et  aura, 

vita  et  canitie,  quam  venerandus  erat! 

Pulchre  certavit,  cursum  ratione  peregit, 

servavit  bene,  quam  debuit  usque  fidem. 

Magno  ergo  nune  cum  Paulo  gerit  ille  coronam, 

tempore  quae  nullo  marceat   aetheream.« 

(Slovenski  prevod  se  glasi:) 
»Mož  v  tem  grobu  leži,  mož  svet  iz  slovenskega  roda, 
Primož,  ki  bil  je  glasnik  Kristusa  svojega  zvest. 


*)  Tiskan  v  Tibingi  1586. 

**)  Ta  napis  se  še  danes  čita  na  njegovem  grobu  v  Deren- 


dingenu. 

Prvi  napolnil  je  on  s  pobožnostjo  pravo  Ljubljano, 

'z  doma  prognan  je  povsod  božjo  besedo  glasil. 

Rotenburg  v  njem  imel  je  zvestega  oznanjevalca, 

v  Kemptenu  on  je  slavil  z  glasom  donečim  Boga. 

Urach  nato  ga  vsprejel  spet  v  virtemberško  je  zemljo, 

v  Laufenu  bil  učenik  in  v  Derendingi  potem. 

V  jezik   domači    on    prvi    prestavil    je  svete  bil  knjige, 

božjo  besedo  glasil  daleč  na  vshodni  je  kraj. 

Revežem  oče  je  bil  in  gostom  prijatelj,  podpornik, 

delo,  življenje,  kako  bilo  je  vredno  časti! 

Hrabro  se  je  bojeval  in  modro  končal  je  življenje, 

hranil  je  nauk  čisto,  ki  ga  je  vedno  učil. 

Slava  njegova   zato  bo  s  Pavlom    enako    mu  večna, 

ki  ne  uniči  je  čas,  ki  bo  ostala  na  vek.« 


Končano  je  bilo  življenje,  toda  delo  je  ostalo.  Kakor 
trdna  podlaga  je  ostalo  njegovo  delo,  ki  so  ga  nada- 
ljevali novi  delavci. 

Bolj  in  bolj  je  bilo  čutiti  boj  Avstrije  proti  pro- 
testantom. Slovenski  stanovi  so  si  sicer  priborili  1.  1568. 
in  1572.  od  nadvojvode  Karola,  ki  je  bil  zaradi  boja  v 
veliki  stiski,  znatne  svoboščine  v  verskih  zadevah,  ki 
pa  jih  je  nadvojvoda  skušal  od  leta  do  leta  prikrajšati. 
To  posebno  potem,  ko  se  je  oženil  z  bavarsko  prince- 
zinjo  Marijo,  veliko  prijateljico  jezuitov.  Po  njenem 
prihodu  začne  zmagovati  jezuitizem  najprej  na  Šta- 
jerskem in  od  tod  je  silil  na  Kranjsko.  Tako  so  Bavarci, 
ki  je  njih  klerikalstvo  svetovno  znano,  dvakrat  odločilno 
posegli  v  našo  zgodovino  :  za  časa  Tasila  (pokristja- 
njenje  Slovencev)  in  za  časa  reformacije. 

Naslednik  vitemberškega  vojvode,  Ludovik,  je  bil 
vnet  lovec  in  se  je  malo  brigal  za  slovenske  protestante, 
tako  je  počasi  tiskarna  v  Urachu  prenehala,  zato  pa  se 
je  ustanovila  1.  1575.  protestantska  tiskarna  v  Ljubljani 
pod  vodstvom  Jan.  Mandelca.  Izdala  je  nekaj  prote- 
stantskih knjig.  Toda  1.  1580.  je  bil  Mandelc  prognan  in 
tiskarna  je  prešla  v  druge  roke  in  nazadnje  je  prenehala. 

Kot  nasprotne  sile,  ki  so  uničevale  kulturno  delo 
reformacije,  moramo  poleg  ovir,  ki  so  se  stavile  iz 
Gradca,  predvsem  označiti:  turške  boje,  bolezni  in 
kmečke  upore.  Turški  navali  so  bili  vsako  leto  hujši, 
zemlja  je  bila  steptana,  narod  izčrpan,  dežela  in  plemstvo 
sta  morala  žrtvovati  vedno  za  nov  vojni  davek,  ki  pa 
ni  nič  zalegel,  kajti,  dočim  se  je  cesar  boril  doma  s 
krivoverci  protestanti,  ni  našel  niti  sil  niti  časa,  da  bi 
šel  branit  svoje  južne  dežele  pred  mohamedani.  Tako 
so  bile  dežele  navezane  na  svojo  obrambo  in  slovenski 
ter  hrvatski  narod  si  morata  šteti  v  svojo  zaslugo,  da 
sta  zabranila  vhod  Osmanov  v  Nemčijo.  Pri  neprestanih 
vpadih  so  bile  vasi  požgane,  mesta  uničena,  narod  je 
zgubil  imetje.  Pri  tem  so  se  pojavile  bolezni,  kuga  je 
razsajala  v  Ljubljani  1564.  1.  in  se  je  pojavila  zopet  in 
zopet.  Skupno  breme,  ki  je  ležalo  na  deželi,  na  plemstvu, 
na  meščanih  in  na  kmetih,  vedno  novi  davki  in  izse- 
savanje  je  budilo  nevoljo  posebno  v  narodu,  ki  je 
najbolj  čutil  težo  časa.  Kmečki  upori  iz  leta  1515.,  ki  so 
se  nesrečno  končali  za  kmete,  so  ostali  narodu  v  spo- 
minu, in  misel  na  nje  se  je  vedno  znova  ponavljala. 
Vedni  boji  in  požiganja  so  uničili  narodu  domovje, 
ljudstvo  je  podivjalo  in  se  je  navadilo  samo  boja.  Misel 
na  kmečki  upor  seje  razvnela  posebno  1.  1571.,  ko  so 
se  kmetje  uprli  na  Hrvatskem  proti  krutemu  grajščaku 
Tahvju.    Zbrala  se  je  velika  kmečka  vojska,   ki  je  za- 


čela  napadati  gradove  a  L  1573.  je  bila  razbita  pri 
Brežicah.  Da  je  v  takih  časih  bil  preslišan  glas 
ljubezni,  je  razumljivo,  in  pri  tem  je  bilo  uničeno  mar- 
sikatero kulturno  delo  reformacije.  Tudi  verski  moment 
je  igral  svojo  ulogo,  kajti  ni  dvoma,  da  se  je  od  ka- 
toliške strani  ščuvalo  proti  protestantovski  gospodi,  ki 
je  bila  glavna  zaščitnica  reformacije.  Napačno  pa  bi  bilo 
misliti,  da  se  je  katoliški  narod  boril  proti  protestantskim 
grajščakom.  Kmečki  upori  so  bili  splošni  znak  te  dobe 
in  so  se  pojavili  že  pred  reformacijo,  napadali  so 
enako  samostane,  cerkve  in  gradove.  Bili  so  predvsem 
socialni  boji,  posledica  razmer  in  položaja  kmeta  v 
srednjem  veku :  podjarmljenje  ljudstva  pod  grajščake 
posvetnega  in  duhovskega  stanu  je  prinesla  seboj  ka- 
toliška cerkev.  In  sedaj,  ko  se  je  naenkrat  glasil  evan- 
gelij ljubezni  in  bratstva*),  je  zatirano  ljudstvo  prijelo 
orožje  v  svoje  osvobojenje.  Pojavljaji  so  se  ti  boji  po 
celi  Evropi  in  bili  s  silo  uničeni.  Pogosto  so  se  pri  tem 
pojavljali  pravi  izrodki  socializma  in  komunizma,  ki 
so  propadli  sami  v  sebi,  ker  se  čas  bratstva,  ljubezni 
in  čistega  krščanstva  še  ni  vrnil,  z  razvojem  prihaja  ta 
doba  šele  v  našem  času.  Razumljivo  je  torej,  če  se  trdi, 
da  je  bil  v  teh  časih  kakor  povsod  tudi  pri  nas  grozen 
moralen  propad,  ki  je  bil  posledica  bojev  celega  stoletja. 
Ko  je  iz  teh  verskih  prekucij  nastala  strašna  trideset- 
letna vojna  (1618 — 1648),  ki  je  uničila  skoraj  celo  Ev- 
ropo in  predvsem  češko  zemljo,  je  nastopil  po  nji  jeden 
največjih  mož  tedanje  dobe,  Čeh  Jan  Amos  Komenskv. 
največji  pedagog  nove  dobe  ter  je  govoril  velike  besede: 
»Posebno  sedaj,  ko  je  naša  češka  domovina  in  cela  Evropa 

*)  Reformacija  pomeni  pred  vsem:  povrnitev  k  prvotnemu 
kristjanstvu. 

izčrpana  po  vojni,  je  treba  postaviti  šolo  in  v  nji  vzgojiti 
ljudstvo.«  Res,  ti  boji  so  bili  prenovljenje  Evrope,  po  nji 
se  je  imelo  začeti  novo  življenje.  In  slovenska  refor- 
macija je  pripravila  vse  predpogoje,  da  bi  se  bil  iz  teh 
hudih  časov  dvignil  narod  k  novi  kulturi  in  rastel  z 
drugimi  sosednimi  narodi.  Dala  je  reformacija  narodu: 
pismeni  jezik,  slovensko  knjigo  in  šolo.  To 
je  bila  podlaga,  ki  bi  se  bilo  na  nji  po  uničujočih  bojih 
zidalo  novo  življenje.  Na  tej  podlagi  bi  bil  narod  zmožen 
kulture,  napredka,  razvoja.  Toda  prišel  je  sovražnik,  ki  je 
uničil  vse  to,  uničil  je  podlago  ter  strmoglavil  narod  v 
2001etno  tmo,  iz  katere  si  do  danes  nismo  opomogli. 
Jeden  največjih  zločinov  na  telesu  slovenskega  naroda, 
kajti  s  tem  so  bile  v  izčrpanem,  obupanem  narodu 
uničene  poslednje  samostojne  sile,  ki  si  je  mogel  z 
njimi  opomoči  in  rešiti!  Odmeve  tega  čina  čutimo  še 
danes  v  nesamostojnosti  in  v  hlapčevski  naturi  našega 
naroda,  ki  je  postal  tako  orodje  tujih  rok. 

L.  1596.  so  prišli  jezuitje  v  Ljubljano.  Dolgo  si 
niso  upali  iz  Gradca  na  jug  in  tudi  sedaj  jim  ni  hotelo 
takoj  delo  od  rok.  Ljubljana  je  bila  protestantska  in 
dežela  je  bila  še  polna  predikantov.  Večji  kraji,  kakor: 
Bled,  Lesce,  Kranj,  Škofja  Loka,  Kamnik,  Vipava,  Postojna, 
Novo  Mesto,  Metlika,  Krško,  Radeče,  Višnja  Gora,  so 
zvesto  branili  svoje  učenike  proti  bolj  in  bolj  drznim  na- 
padom katolikov.  Boj,  ki  se  je  poslej  začel,  je  bil  boj  na 
življenje  in  smrt.*)  L.  1590.  je  umrl  nadvojvoda  Karol,  in. 

*)  Gl.  Dimitz,  Zgod.  Kranjske.  II.  20—114.  Tako  so  se  borili 
predikantje:  Weixler  v  Krškem,  Fašnik  na  Bledu,  Kuplenik  v 
Lescah,  Stradiot  v  Ipavi,  Gr.  Vlahovič  v  Metliki,  Hočevar  v  Višnji 
Gori,  Gr.  Maček  v  Radečah,  Jurij  Knafelj  v  Kranju,  Sivčič  na 
Krasu  in  drugi  drugod.  Isti  boj  se  je  vnel  zoper  šole  in  učitelje. 

nasledoval  ga  je  od  1. 1 596.  sin  Ferdinand,  ki  ga  je  vzgojila 
nadvojvodinja  Marija  v  popolnoma  jezuitskem  duhu. 
On  ni  hotel  nič  vedeti  o  svoboščinah,  ki  jih  je  bil 
podelil  njegov  oče  slovenskemu  plemstvu.  Postavil  si 
je  za  življenjski  cilj  uničiti  protestante.  Posrečilo  se 
mu  je  to,  krvavo  je  bilo  njegovo  delo.  Ubil  in  uničil 
je  s  tem  dva  naroda:  češkega  in  slovenskega.  Slovence 
je  uničil  z  enim  samim  škofom  Hrenom  in  nekaj  je- 
zuiti (1600),  Čehe  pa  je  1.  1620.  pobil  na  Beli  Gori  pri 
Pragi.  Da  je  bila  zmaga  nad  Slovenci  tako  lahka,  je 
iskati  vzrok  predvsem  v  tem:  prvič  so  bili  leta  1590. 
že  vsi  starejši  navdušeni  reformatorji  mrtvi  (Trubar, 
Dalmatin,  Juričič),  in  tako  je  manjkalo  budilne  delavne 
sile  ter  energičnega  odpora;  drugič:  plemstvo  je  bilo 
po  bojih  izčrpano,  in  ko  so  Slovenci  zmagali  1.  1592. 
Turke  pri  Sisku,  je  bila  za  nekaj  časa  turška  nevarnost 
odstranjena  in  Slovenci  so  za  plačilo  dobili  iz  Gradca 
jezuite,  kajti  Ferdinandu  zdaj  ni  bilo  več  treba  pogajati 
se  s  plemstvom;  tretjič  po  bojih  uničeni  narod  ni  imel 
sile,  da  bi  se  vrgel  v  nov  boj  proti  nepremagljivi  sili, 
želel  si  je  miru  in  je  -v  njem  našel  smrt. 

L.  1598.  je  prenehala  protestantska  gimnazija  v 
Ljubljani.  Pomanjkanje  denarja  in  staro  pravilo  »inter 
arma  silent  musae«*)  jo  je  uničilo.  Manjkalo  je  v  nji 
zdravih  kmečkih  sinov,  ki  jim  je  bila  zaradi  razmer 
zaprta  pot  k  izobrazbi.  Ko  je  zavel  strog  veter  iz 
Gradca,  polastila  se  je  nekdaj  tako  vnetih  meščanov 
malodušnost.  L.  1597.  je  postal  Hren  škof  ljubljanski. 
Spravil  se  je  s  svojimi  jezuiti  na  delo,  ki  ga  je  v 
dvajsetih  letih  dokončal  »v  večjo  čast  božjo«.  Papež 
sam  je  dal  40.000  skudov,  da  je  dobil  nazaj  slovensko 

*)  Med  orožjem  molče  umetnosti. 

zemljo,  izvestno  dobro  naložen  kapital,  ki  se  še  danes 
rentira.  1.  novembra  1598.  je  zavzel  škof  protestantsko 
cerkev  sv.  Elizabete  v  špitalu,  razbil  je  protestantske 
oltarje  in  raztrgal  slovenske  protestantske  knjige.*)  Sta- 
novi in  meščanje  so  se  med  tem  zbrali  na  magistratu, 
kjer  se  je  govorila  nemška  in  slovenska  pridiga.  S  tem 
je  bilo  uničeno  ognjišče  reformacije.  Temu  je  sledilo 
preganjanje  predikantov  in  sežiganje  slovenskih  pro- 
testantskih knjig.  Dne  29.  decembra  1600  je  zgorelo  na 
ljubljanskem  trgu  osem  voz  slovenskih  protestantskih 
knjig,  9.  januarja  1601  zopet  trije  vozovi,  17.  februarja  je 
bil  tak  luteranski  kres  v  Kranju  in  10.  marca  so  raz- 
strelili v  Radovljici  protestantsko  cerkev.  S  takim  kul- 
turnim delom  je  šel  škof  Hren  pridigovat  po  deželi,  to 
je  vsebina  protireformacije.  Skupni  odpor  štajerskih, 
koroških  in  kranjskih  stanov  proti  temu  početju  je 
bil  brezuspešen,  obramba  kulture  se  je  nazvala  izda- 
jalstvo.  Verska  svoboda  je  bila  uničena,  do  časov,  ko 
se  je  reklo  biti  katoličan  ali  oditi  iz  dežele  ni  bilo  več 
daleč.  Oči  vseh  so  se  takrat  obračale  na  Čehe.  Toda 
poraz  na  Beli  Gori  je  odločil  za  vselej. 

Spomladi  1.  1600.  so  zapuščali  zadnji  predikantje 
domovino.  Skrivali  so  se  po  gradovih  in  čakali  ugodne 
rešitve.  Toda  zaman.  Zlata  doba  reformacije  se  ni  imela 
vrniti  več.  Med  zadnjimi  predikanti  najdemo  imena 
M.  Kumpreht  (Kamnik),  Znojilšek,  Vurič,  Dan.  Xylander, 
Jurij  Klemens,  Gregor  Sitarič,  Dobranski  (navdušen  pre- 
dikant,  prej  na  Koroškem),  Slivec  (Žužemberk).  Poslednji 
je  zapuščal  kranjsko  zemljo  Felicijan  Trubar,  ki  je  bil 
pridigar  v  Ljubljani  in  nekaj  časa  tudi  vodja  gimnazije. 

*)  Ponoči  so  bila  trupla  protestantskih  mrličev,  tam  po- 
kopanih, v  Ljubljanico  pometana. 

Na  štajerski  meji  je  čakal  odločitve,  ali  se  bo  smel 
vrniti  v  domovino  svojega  očeta.  Preganjan  od  kato- 
likov je  pobegnil  na  Nemško,  kjer  je  postal  pastor  in 
je  tam  umrl  (v  Grunthalu  na  Virtemberškem). 

In  zgodilo  se  je,  kakor  je  pisano  :  udari  pastirja 
in  razkropile  se  bodo  ovce.  Predikantje  so  bili  pregnani, 
knjige  sežgane,  šole  opuščene.  Jezuitje  so  posedli  deželo. 
Počasi  je  v  narodu  izginil  spomin  na  reformacijo,  tembolj, 
ker  so  boji  na  vshodu  pokrili  nje  čas.  Oživela  se  je  s 
časom  le  povest  o  Juriju  Kobili  in  o  slovenskem  Luthru 
Martinu,  ker  je  na  njega  spominjalo  podobno  ime  Primož 
Trubar.  In  nam  samim  je  prinesel  dobo  pred  oči  šele 
današnji  čas. 


Pomen  reformacije  za  slovenski  narod  vidimo 
predvsem  v  sledečih  stvareh  : 

1.  Poglobljenje  verskega  čuta,  ki  pomeni 
spopolnjenje  našega  notranjega  življenja,  v  smislu  krist- 
janstva.  Reformacija  je  nastopila  kot  odpor  proti  izprijeni 
cerkvi  in  brezvestni  duhovščini.  Nastopila  je  boj  proti  zlo- 
rabi verskega  čuta  od  strani  cerkve  in  duhovščine.  Posta- 
vila je  svobodo  čustva  in  vesti  s  tem,  da  je  postavila 
čisto  vero  nad  vse  drugo  ter  pustila  posamezniku  prostost 
v  razlagi  pisma  in  evangelija  (individualizem).  S  tem 
je  dvignila  človeka  k  svobodnemu  mišljenju. 

2.  Reformacija  je  postavila  na  mesto  srednjeveške 
cerkvene  latinščine  narodne  jezike  ter  je  podala  prva 
bogoslužje  in  knjige  v  narodnem  jeziku,  moremo  v  nji 
najti  prvo  zavest  narodnosti  (nacionalizem).  Za  Slo- 
vence, ki  doslej  sploh  niso  imeli  svojega  pismenega 
jezika  pomeni  to  začetek  kulturnega  življenja. 

3.  Reformacija  sama,  kot  prenovljenje  kristjanstva, 
je  peljala  k  narodu  (demokratizem)  in  je  nosila  v  sebi 
prve  ideje  splošnega  bratskega  življenja  na 
podlagi  medsebojne  ljubezni  (socializem).  Slo- 
venska reformacija  je  prešinila  vse  sloje  ter  je  globoko 
pretresla  vse  naše  življenje  ;  drugi  boji  so  uničili  nje 
sadove.  Za  nas  pomeni  naša  reformacija  naše  pre- 
rojen je,    nje    nasilni  konec  pomeni  smrt  naroda. 

4.  V  šestnajstem  stoletju  je  stal  narod  slovenski 
med  dvema  novima  svetovoma  :  med  renesanco,  ki  je 
vstala  v  Italiji,  in  med  reformacijo,  ki  je  odmevala  od 
severa.  Našli  smo  v  sebi  moči,  da  smo  se  pridružili 
sočasni  kulturi  ter  se  seznanili  s  kulturnim 
svetom.  S  tem,  da  se  je  domače  plemstvo  zavzelo  za 
slovensko  knjigo,  je  bila  postavljena  možnost,  da  bi  bila 
imela  slovenska  kultura  i  poslej  podpornikov  in  pri- 
jateljev od  najvišjih  do  najnižjih  slojev  (kulturni  pomen). 

5.  S  tem,  da  se  je  k  slovenskemu  tisku  pridružil 
tudi  hrvatski  tisk,  je  bila  položena  podlaga  skupnega 
ali  vsaj  vsporednega  dela  s  Hrvati,  ki  bi  bila 
peljala  k  vedno  ožjim  stikom,  kar  bi  bilo  ugodno  vplivalo 
tembolj  v  prejšnih  časih,  ko  smo  bili  zvezani  tudi  po- 
litično. Uresničenje  ilirske  ideje  je  bilo  takrat  najbolj 
mogoče  (jugoslovanska  smer.) 

6.  Reformacija  je  vzbudila  s  svojimi  knjigami  živo 
življenje  posebno  na  narodni  meji,  kjer  so  med 
tem  padali  že  Slovenci  v  tuje  roke.  Kot  slovenska  ideja 
je  vzbudila  odpor  proti  tujstvu,  posebno  ker  niti  itali- 
janska niti  nemška  reformacija  ni  bila  na  meji  tako  silna 
kakor  slovenska  (Trst,  Celje,  Koroško).  Reformacija  je 
imela  vse  predpogoje  dvigniti  idejo   celokupnosti 

med  Slovenci  in    zavarovati    trdno    njih    meje    (vseslo- 
venska smer  reformacije).*) 

7.  Poleg  narodne  knjige  je  naravno  morala  usta- 
noviti reformacija  šolo;  nje  čas  pomeni  prenov- 
ljen je  narodnega  šolstva  (Luther,  Melanchthon, 
Sturm,  Andrea,  Ratke,  Komensky,  pri  nas:  Budina, 
Bohorič,  Spindler).  Narodna  šola  je  bila  predpogoj  na- 
rodovega napredka  in  je  imela  namen  peljati  narod 
k  skupni  vzgoji,  k  nravnosti  in  izobrazbi 
(pedagogični  pomen  reformacije). 

8.  Reformacija  pušča  vedi  prosto  pot  razvoja,  je 
vedno  zmožna  napredka,  poglobljenja.  V  svobodi  pre- 
pričanja in  vesti  se  vzgaja  sila  posameznika,  samozavest. 
Leži  v  nji  zdrav  življenjski  nazor,  razvit  v  prepričanju 
in  umsko  utemeljen,  v  tem  raste  sila  posameznika  in 
sila  naroda.  Doba  slovenske  reformacije  kaže  nam  v 
ospredju  silne,  energične  in  odločne,  prepričane  ljudi, 
zato  vidimo  v  nji  junaško  dobo  naroda.  Ko  smo  pre- 
nehali boj,  smo  padli.  Boj  za  svobodo  misli  je  prinesel 
gospodarski  napredek  protest,  dežel. 


*)  Ranke  trdi,  da  ni  bilo  nikdar  večje  priložnosti  za 
zedinjenjenemškega  naroda  kakor  ravno  v  začetku  reformacije: 
»Nemški  duh  si  je  bil  v  svesti,  da  je  prišla  doba  njegove 
zrelosti«.  In  iz  mnogih  dejstev  in  izrekov  raznih  naših  refor- 
matorjev se  da  sklepati  tudi  na  zavest  slovenske  celo- 
kupnosti.  V  predgovoru  h  Katekizmu  (1.  1550.)  pošilja  Trubar 
milost  in  mir  »vsem  Slouencom«,  v  predgovoru  k  drugi  izdaji 
Katekizma  (1.  1555.)  »vsem  vernim  kerščenikom  tiga  krainskiga 
inu  slouenskiga  jezika«,  v  predgovoru  k  Evangeliju  sv.  Matevža 
(1.  1555.)  pa  »tei  praui  cerqui  tožy  tiga  slouenskiga  iezika«  - 
kar  znači :  narodno  slovensko  cerkev.  (Gl.  Trubar:  predgovor 
k  Evangeliju  sv.  Matevža,  Seb.  Krelj :  predgovor  k  Postili, 
A.  Bohorič:  predgovor  k  Slovnici  i.  dr.) 

Govorim -li  o  reformaciji,  ne  govorim  o  protestan- 
tizmu.  Protestantizem  je  postal  druga  cerkev,  in  kako 
je  bila  v  njem  svoboda  omejena,  smo  videli  iz  par  slučajev 
v  življenju  Primoža  Trubarja.  Mesto  mesenega  papeža  je 
protestantizem  postavil  papirnatega,  biblijo.  Tudi  slo- 
venska reformacija  se  je  združila  s  protestantizmom, 
razmere  same  so  jo  vsilile  v  to,  posebno,  ko  je  postala 
gmotno  odvisna.  Za  popolno  reformacijo  čas  ni  bil  zrel,  a 
z  njo  je  bil  storjen  korak  k  popolni  reformaciji.  Danes, 
ko  vemo,  da  ni  biblija  nič  druzega,  nego  stara  židovska 
knjiga  bajk  in  polresničnih  zgodovinskih  spominov,*) 
danes  ko  vemo,  da  evangelij  ni  čista  resnica,  da  je  nastal 
šele  v  prvem  in  drugem  stol.  po  Kr.  brez  razsvetljenja  sv. 
Duha**)  ne  more  nam  to  biti  več  kriterij  resnice;  zato 
se  danes  reformacija  nadaljuje  v  duhu  in  resnici,  um 
nam  jo  vodnik,  sodnik  srce.  Izstopanje  iz  cerkev  in 
vedno  silnejši  klic  po  svobodi  prepričanja  in  vesti  nam 
je  jasen  dokaz,  da  smo  v  dobi  nove  reformacije.  Po- 
pularizacija ved,  socializacija  umetnosti,  razširjenje 
knjig,  množica  šol,  splošni  kulturni  nivo,  politična  in 
občanska  svoboda,  ustanove  in  naredbe  humanitete, 
ki  jih  čas  prve  reformacije  še  ni  poznal,  vse  to  nam 
omogočuje  danes  popolno  reformacijo  v  duševnem  smislu. 
In  k  tej  reformaciji  ljudstvo  prihaja.  Cerkev  današnjih 
časov  ni  nič  boljša  od  katoliške  cerkve  pred  in  za 
časa  reformacije.  Lahko  rečemo,  da  je  cerkev  po 
reformaciji  še  več  grešila  proti  človeštvu  nego  prej. 
In  danes  leži  nad  narodi,  tlači  jih  v  tmo  in  jih  uničuje, 
omejujoč  svobodo  posameznika  zlorablja  verski  čut 
in  neizobrazbo  ljudstva.    Zato  smo  danes  reformatorji; 


*)  Gl.  Delitzch,  Babel  und  Bibel. 

**)  Gl.  Naše  doba:  Stehule,   Kdaj  je  nastal  Novi  zakon? 

ne  jeden  —  vsi.  Danes  se  ne  borimo  za  biblijo  in 
evangelij,  borimo  se  za  svobodo  duha,  za  svobodo 
besede  in  mišljenja,  ne  ustvarjamo  novih  konfesij  in 
cerkev,  ampak  nepriznavajoč  posrednika  med  človekom 
in  Bogom,  ker  je  posrednik  tudi  človek,  hočemo  človeka 
svobodnega,  ki  sam  v  sebi  najde  Boga  in  silo,  živo 
vero,  ki  ga  vodi  k  njemu,  ako  veruje  vanj,  ako  ne, 
hodi  prirodno  pot  prirode,  zavedajoč  se,  da  je  atom 
neskončnosti.  Stojimo  na  prehodu,  na  pragu  novega 
življenja  postavljenega  na  podlago  vede,  spopolnje- 
nega  v  zunanjem,  socialnem  oziru,  poglobljenega  v 
notranjem,  duševnem.  S  tem  gremo  v  boj  za  svobodo 
prepričanja  in  vesti  z  isto  vnemo  in  navdušenjem 
kakor  so  šli  prvi  reformatorji,  gremo  v  boj  proti  istim 
predsodkom,  proti  isti  cerkvi,  proti  isti  zlorabi  verskega 
čustva.  Zato  je  naše  delo  kulturno,  kakor  je  bilo  delo 
reformacije,  je  narodno,  je  slovensko,  je  socialno.  Je 
silnejše  zaradi  sredstev  in  sil,  ki  jih  je  seboj  prinesel 
čas,  je  trajnejše  zaradi  stalnosti  idej,  ki  gremo  za  nje 
v  boj.  Boj  nam  je  kulturno  delo  in  njega  uspeh  bo 
konečna  zmaga  kulture  nad  neizobrazbo.  V  tem  pa  leži 
sila  naroda. 

»Češki  narod  ne  more  biti  klerikalen,«  je  zapisal 
prof.  Masarvk,  »vsa  naša  sila  pomeni  boj  proti  Rimu«,*) 
in  isto  moramo  reči  mi,  če  se  spomnimo  svoje  refor- 
macije, katere  kulturno  delo  je  ustavila  in  ubila  rimska 
cerkev  in  nje  jezuiti.  Ne  more  biti  drugače,  kakor  da 
ves  naš  boj  velja  tej  cerkvi,  temu  Rimu.  V  tem  je  naša 
zmaga  in  poraz.  In  v  znamenju  tega  boja  slavimo  štiri- 
stoletnico  rojstva  svojega  prvega  reformatorja,  začetnika 
slovenske  kulture  —  Primoža  Trubarja. 


*)  Gl.  Naše  doba,  Rim.  1907. 

Pravimo,  da  smo  narod  brez  zgodovine.  Imamo 
zgodovino,  veliko  in  žalostno  zgodovino.  Bilo  bi  čas 
vsesti  se  in  napisati  enkrat,  od  kod  je  prišla  ta  žalostna 
zgodovina.  In  od  kod  je  prišel  žalostni  današnji  čas?. . . 
In  v  vsej  svoji  žalostni  preteklosti  imamo  eno  svetlo 
jasno  dobo,  dobo  boja,  odločnega  boja  proti  Rimu, 
imamo  svoj  junaški  čas,  ki  s  slavo  stoji  zapisan  v  zgo- 
dovini naroda  —  to   je  čas  slovenske    reformacije. 

Nje  prvoboritelj  nam  bodi  vzor  vstrajnosti  v  delu 
in  odločnosti  v  boju,  nje  prva  doba  pa  nam  kaži  pot, 
ki  nam  jo  je  hoditi,  ko  nadaljujemo  delo  in  boj 
slovenskih  reformatorjev. 

Kot  1.  zvezek  knjižnice  „ Svobodne  Misli" 
je  izšla  duhovita  in  pereča  satira  Karla  Havlička: 

Krst  sv.  Vladimira. 

Knjižica  je  okrašena  s  Havličkovo  sliko  in 
z  mnogimi  izvrstnimi  karikaturami  in  obsega 
kot  uvod  Havličkov  životopis. 

Cena  knjižici  je  50  vin. 

